Kepentingan Sejarah Melayu Menurut Ulama Silam

Pentingnya memelihara rekod-rekod lama adalah demi menjaga kelangsungan identiti dan memori kolektif sesuatu umat manusia. Kerana masa hadapan masyarakat itu dan masa kininya disandarkan kepada cerminan masa lalunya. Masyarakat, kebudayaan dan ketamadunan hanya dapat dibina melalui konstruktif relatif dengan suatu penanda aras masa lalu.

Darihal yang demikian ia serupa sahaja dengan sistem perekodan jabatan-jabatan kerajaan di negara kita. Tanpa sistem penyimpanan tersebut pentadbiran bakal menjadi lumpuh dan begitu jugalah yang akan berlaku kepada sesebuah bangsa bezanya rekod lebih menjurus kepada subjek-subjek ciri budaya agar masyarakat itu tidak hilang jejak daripada rujukan sistem tadbir kehidupan yang datang dalam bentuk adat dan istiadat, norma yang kadang-kadang sudah diamalkan sejak ribuan tahun lampau.

Hilangnya sejarah dan pengetahuan mengenai subjek-subjek ‘minute’ (halus) di dalamnya akan menimbulkan satu sela kosong yang membuatkan masyarakat yang dinisbahkan kepadanya dilanda masalah defisiensi data untuk mengatur latar dan persekitaran mereka. Ini kerana rekod sejarah adalah contoh terbaik bagaimana kebijaksanaan vernakular atau indigenis para lokal genius dapat diperturunkan untuk diamal oleh satu generasi ke generasi yang lain.

Jika kita merujuk naskhah-naskhah persuratan Melayu klasik, yang dibina atas naratif Melayu purba maka kita akan mendapati kefahaman sedemikian amat dititikberatkan oleh sarjana dan ahli tarikh Melayu masa lampau. Kita tidak perlu terperanjat sekiranya objektif dan metodologi penulisan hikayat dan sejarah Melayu lampau sebenarnya sudah mencapai tahap kematangan dengan pendekatan dialektik berbau sains kemanusiaan.

Misalannya kita petik Muqaddimah daripada kitab Tarikh Fathani kita akan dapati perkara tersebut telah dibincangkan sejak tahun 1811.

Berikut kata penyuntingnya, tuan syeikh Daud bin Abdullah al-Fathani seorang ulama besar di tanah Jawi dan tanah Arab:

[…bahawasanya tarikh lama itu boleh kita tahu akan manusia zaman dahulu di negeri ini. Tarikh zaman lama itu tiada lagi dikarang di negeri Fathani melainkan susunan tuan syeikh yang mulia ini boleh terhimpunkan dengan sempurna.

Kefaedahannya ialah boleh tahu apakah perihal keadaan orang-orang zaman dahulu hingga sampai zaman kita.

Atau zaman jahil dengan zaman nur, dan hendaklah kita bandingkan bahawasanya zaman jahiliah di negeri Arab seperti qabilah-qabilah sebelum zahir Rasulullah sallallahu alaihi wasallam itu telah dikarang oleh ulama tarikh Arab.

Maka apakah faedah dan gunanya melainkan boleh kita kenal dan nampak bahawasanya orang Melayu zaman dahulu, apakah duduk dalam tanah bumi Fathani ini?

Maka tiap-tiap tarikh zaman dahulu payah tahu kebenaran yang sahih kerana zaman jahil tiada tahu menulis dan membaca, bahkan dengan riwayat sahaja, tetapi sesungguhnya mesti ada juga dalam riwayat itu yang betul dan yang bohong pun ada juga.

Maka janganlah kita jadi hairan akan mana yang bohong dan mana yang betul. Hanya kita boleh tahu sahaja banyak-banyak hendak mengenal asal-usul daripada masa zaman dahulu dan perkara sungguh atau bohong…]

– Syeikh Daud al-Fathani

Dalam selang jangka masa empat kurun sebelum tuan syeikh ini moyang beliau telah dipetik berkata-kata mengenai sebab beliau mula menulis satu fasal tentang genesis raja-raja Melayu purbakala Patani dan ini berlangsung menurut perkiraan sekitar tahun-tahun 1400-an masihi.

Kata tuan syeikh:

[…dititah oleh sultan banyak kali sudah supaya berikhtiar mengarang dan menyusun Tarikh Petani, kerana takut hilang riwayat kisah-kisah purbakala, dan perhamba pun ikhtiar mengikut titah sultan yang mulia…]

– Syeikh Faqih Ali bin Muhammad bin Safiuddin

Memperhitungkan tarikhnya yang sebegitu awal kita akan dapati ia sejalan dengan pandangan Prof. Madya Dr. Tee Boon Chuan bahawa tahap kematangan kesusasteraan Melayu ini dengan objektif sedemikian sudah bermula sejak zaman awal dan pra-Islam dalam persuratan zaman Hindu dan Buddha.

Apa yang pentingnya. Amat penting apabila kita mendapati dengan datangnya Islam, sejarah masih dilihat sebagai ilmu alat pencerahan bersifat ketuhanan dan kemanusiaan kerana ia mencakupi segala maklumat semesta. Sudut pandang ini diperbaharui dan ditambah baik dengan metodologi dan kefahaman sains Islam apabila tuan syeikh menyatakan bahawa penulisan sejarah Melayu ini sebenarnya dinilai harganya setaraf penulisan dan perbincangan di dalam kitab-kitab tarikh daulah-daulah nabawiyah dan islamiah di sebelah Barat.

Ia contoh terbaik bagaimana persuratan setiap masyarakat itu dianggap sebegitu penting sejak zaman kegemilangan Islam, hatta tatkala riwayat-riwayat bangsa dan kebangsaan Arab itu masih kekal berkitar dalam zaman Rasulullah dipelihara para sahabat ridhwanullah alaihim ajmain, dan dikembangkan dalam zaman khilafah rasyidah, bani Umayyah dan bani Abbasiyah.

Persuratan ini sebegitu penting, maka penyudahnya kita persoalkan mengapa harus kita dicop sebagai assabiyah dan perkauman apabila membicarakan perihal sejarah bangsa kita sendiri?

Allahua’lam


Kisah Panglima Yang Makan Kekasih Sendiri Kerana Kebuluran

Dinasti Tang (618-907 M) sering dijuluki sebagai dinasti terbaik China.. Dengan pengenalan wang kertas dan ubat bedil, serta perkembangan pesat dalam bidang sastera, budaya, kesihatan dan pentadbiran, julukan tersebut sememangnya sesuai.

Cuma menjelang pertengahan kurun ke-8, ia mengalami tempoh yang mencabar – sampai hampir sahaja dinasti itu tumbang total.

Pada 751 M, ia tewas di tangan Abbasiyah dalam pertempυran penting di Sungai Talas. Sekitar masa yang sama, ia hilang kekuasaan di Nanzhao (kini Yunnan). Setahun kemudian, berlaku pula pemberοntαkan besar yang meragut sebanyak 36 juta nyawa.

Krιsιs tersebut dikenali sebagai Pemberοntαkan An Lushan (755-763 M). An Lushan (703-757 M) adalah nama seorang panglima Tang berdarah Sogdian dan Gokturk. Dia ini bukanlah panglima biasa-biasa. Namanya unggul di seantero Tang sebagai ‘singa utara’.

Kemasyhuran itu diraih hasil jasanya mempertahankan sempadan utara Tang, terutama dari suku Khitan. Oleh sebab itu, Maharaja Xuanzong (685-762 M) melantiknya sebagai jiedushi (komander wilayah) ke atas tiga pos penting di utara, iaitu Pinglu, Fanyang, dan Hedong.

Pelantikan tersebut bermaksud, An Lushan menjadi ‘abang besar’ di sempadan atas Sungai Yangtze. Kekuatan tenteranya bukan kecil. Cecah ratusan ribu orang. Dengan autoriti sebesar itu, dia pun kemudian berpaling tadah.

Pada Disember 755 M, An Lushan menggelar diri sebagai maharaja. Dinasti baru itu dinamakan sebagai Yan. Pusat pentadbirannya pula bertempat di Luoyang, yang memang semenjak Dinasti Zhou, Han, dan Sui lagi sudah berfungsi sebagai ibu kota empayar.

Sepanjang Krιsιs An Lushan, muncul satu panglima handalan dalam barisan Tang. Namanya ialah Zhang Xun (709-757 M). Kalau cari nama beliau di Google, memang hasil carian akan dibayangi oleh seorang lagi panglima bernama sama dari Dinasti Qing. Sebab, Zhang Xun dari Tang memang kurang tersohor. Kalau bukan kerana kanibalisme, mungkin namanya sudah terkυbυr.

Kisah beliau bermula pada tahun 756 M. Saat itu, ramai pegawai mengkhiαnαti Tang. Termasuklah Yang Wanshi, gabenor Daerah Suiyang. Zhang Xun, yang saat itu bertugas sebagai panglima pertahanan Suiyang, enggan mengikuti atasannya.

Lantas, beliau pun membarishadapani pepεrαngan dengan berbekalkan 3,000 orang tentera. Mereka ini dibawa ke Yongqiu, bandar bersebelahan Suiyang. Pada waktu itu, gabenor Yongqiu (bernama Linghu Chao) sudah pun menjual kesetiaan kepada An Lushan. Cuma, pertahanannya kurang ampuh. Jadi, Zhang Xun pun merampas bandar itu dengan bantuan tentera-tentera Tang yang masih setia di Yongqiu.

Namun pada Februari (atau awal Mac), Linghu Chao kembali bersama 40,000 orang tentera Yan. Kepungan berlangsung selama 4 bulan. Sepanjang tempoh itu, pelbagai helah digunakan, pelbagai ujian juga dihadapkan.

Dalam banyak-banyak muslihat, ada satu muslihat yang paling digemari Zhang Xun. Iaitu, memukul gendang pada waktu malam. Hal itu membuatkan mυsυh menyangka sεrangan akan dilakukan. Jadi, mereka pun bersiaga sepanjang malam – keletihan.

Muslihat tersebut diulang berkali-kali, sampai mυsυh jadi bosan. Sebab, tiada sεrangan pun yang dibuat. Kemudian pada satu malam, saat mυsυh leka dan tidur, Zhang Xun menyεrang dengan pantas. Sεrangan-sεrangan sebegini berjaya meragut sekitar 5,000 nyawa mυsυh.

Selain muslihat itu, ada satu lagi yang disukai Zhang Xun. Ia melibatkan penggunaan orang-orang (yang mungkin dibuat dari jerami). Muslihat ini ada dua tujuan; pertama, mencυri anak panah mυsυh dan kedua, mengalpakan pertahanan mυsυh.

Kaedahnya mirip dengan apa yang dilakukan oleh Zhuge Liang dalam Pεrang Chibi (Redcliff); pakaikan baju perang pada patung-patung jerami, lalu bariskannya di atas benteng untuk dihujani panah. Kemudian, turunkannya untuk kutip anak panah.

Keesokan hari, perkara sama diulang. Tetapi kali ini, musuh enggan melakukan kesilapan sama. Jadi, mereka pun biarkan sahaja. Masuk hari ketiga, pun masih perkara sama. Cuma tanpa mereka jangka, hari itu sεrangan sebenar memang dilancarkan. Tuntas, ramai terbυnυh.

Dengan berbaki 20-25,000 orang tentera, Linghu Chao bagaimana pun enggan berundur jauh. Sementara itu, keadaan Zhang Xun pula masih terhimpit. Jadi, beliau pun berunding dengan mυsυh – beliau bersetuju untuk menyerahkan Yongqiu dengan syarat, Linghu Chao mesti berundur 30 batu untuk beri laluan. Rundingan dipersetujui.

Zhang Xun lantas bawa tenteranya keluar dari kota. Ikutkan, tindakan ini pun termasuk helahnya juga. Memandangkan mυsυh berada jauh, beliau segera arahkan pasukannya mencυri bekalan di khemah-khemah yang ditinggalkan, lalu berlari masuk semula ke dalam kota semula.

Dengan itu, Linghu Chao sekali lagi ditipu hidup-hidup. Moral pasukannya melemah. Dia pun akhirnya berundur ke Kaifeng sekitar Jun atau Julai, sebelum kembali bersama pasukan tambahan pada Ogos sehingga Disember. Dia bagaimana pun tetap gagal merampas Yongqiu.

Sampailah tahun berganti dan peimpin Yan ikut berganti. Pada Januari 757, An Lushan dibυnυh oleh anaknya sendiri, An Qingxu (757-759 M). An Qingxu kemudian dibυnυh pula oleh ketua panglima Yan, iaitu Shi Siming (759-761 M).Namun sebelum dibυnυh, An Qingxu sempat memberi arahan kepada panglimanya, Yi Ziqi.

Arahan itu adalah merebut Suiyang dengan kekuatan 130,000 orang tentera. Suiyang sememangnya penting sebagai pintu masuk ke wilayah tenggara China, yang merupakan benteng terakhir Tang. Saat itu, Suiyang ditadbir oleh Xu Yuan.

Lantaran kemenangan di Yongqiu, Xu Yuan meminta bantuan Zhang Xun. Permintaan tersebut dipenuhi. Ini kerana, Suiyang lebih penting berbanding Yongqiu. Lagipun, bilangan tentera yang kecil memustahilkan untuk mereka mempertahankan kedua-dua kota itu. Jadi, Zhang Xun memilih untuk bergabung – menjadikan jumlah yang bertahan adalah seramai 6,800 orang.

Di Suiyang, muslihat serupa turut digunakan. Hasilnya juga tidak mengecewakan. Dianggarkan, kira-kira 40-50,000 orang terkorbαn di pihak Yan. Betapa ia menggambarkan kehandalan Zhang Xun sebagai pemimpin pasukan.

Cuma malangnya, kemahiran beliau itu dikhiαnαti maharaja dan gabenor-gabenor berhampiran. Ikutkan, Suiyang bukanlah dikepung selama sebulan dua. Tetapi hampir setahun. Namun dalam setahun itu, hampir tiada langsung bantuan diberikan.

Sampaikan pada Julai, bilangan tentera di Suiyang hanya tinggal 600 orang. Bekalan makanan juga mula kehabisan. Untuk mengisi perut, mereka terpaksa mencari serangga, tikus dan ranting kayu. Situasi tersebut disedari oleh Yi Ziqi. Lantas, dia pun mengarahkan supaya sεrαngan dipertingkat. Zhang Xun tahu yang beliau tidak mampu bertahan lama.

Jadi, beliau arahkan panglima handalannya, Nan Jiyun bersama 30 orang tentera untuk minta bantuan dari benteng-benteng berhampiran. Namun, tiada satu pun kota yang sudi hulurkan bantuan.

Lebih teruk, gabenor Linhuai (bernama Helan Jinming) siap hidangkan jamuan besar-besaran sebagai cubaan menghasut Nan Jiyun untuk meninggalkan Zhang Xun dan menyertai barisannya. Tawaran itu bagaimana pun ditolak mentah-mentah.

Kata Nan Jiyun, “Saya risikokan nyawa sendiri untuk datang ke mari sebab penduduk Suiyang dan kawan-kawan saya sudah kehabisan makanan lebih sebulan. Jadi, macam mana saya sanggup makan sedap-sedap di sini sementara mereka menderita di sana?”

Lantas, beliau kεrαt (atau gigit sampai putus) satu jari sebagai tanda marah, lalu berlalu pergi. Tindakan Nan Jiyun itu berjaya menambat hati seorang gabenor lain bernama Lian Huan. Dia sendiri turun ke Suiyang bersama 3,000 orang tentera.

Cuma selepas bersusah-payah melepasi kepungan, hanya 1,000 orang sahaja berjaya sampai ke dalam kota, untuk bergabung dengan 600 orang tentera Zhang Xun. Bantuan tersebut bagaimana pun tidak menyelesaikan masalah bekalan.

Mereka memang mampu bertahan. Tetapi dalam keadaan kebυlυran, tidak banyak yang dapat dilakukan. Semangat makin meluntur. Bagi mereka, lebih baik mαti dipenggαl (setelah menyerah) berbanding mαti kebuluran (kerana bertahan).

Namun, Zhang Xun tidak sepemikiran. Baginya, lebih baik bertahan selagi mampu. Dan untuk itu, menurut Jiu Tangshu (Hikayat Lama Tang), beliau bertindak membυnυh gundik kesayangannya, melapah dagingnya, lalu memasak dan menghidangkannya kepada tentera-tenteranya.

Dengan demikian, mereka pun mula jadi kαnibαl. Habis wanita, orang tua, dan kanak-kanak yang ada di kota menjadi santapan. Tiada siapa tahu seberapa ramai yang dimakan. Namun, sejarawan menganggarkannya sekitar 20-30,000 orang.

Jumlah seramai itu bagaimana pun tetap tidak dapat melindungi Suiyang. Ia tumbang jua pada bulan Oktober, dengan bilangan tentera yang berbaki adalah 400 orang. Ini termasuk Zhang Xun, Nan Jiyun, dan Xu Yuan.

Mereka lantas ditαngkαp. Ketiga-tiga pemimpin itu dipujuk oleh Yi untuk berpaling tadah. Namun, pujukan Yi Ziqi tidak berhasil. Lantas, mereka bertiga pun dibυnυh bersama 30 orang tentera lain dan justeru, berakhirlah pengepungan Suiyang yang berlangsung selama hampir setahun.

Di atas kertas, Yan memang memenangi kedua-dua pertempυran itu. Tetapi secara strategi, Zhang Xun lebih mengungguli pepεrangan. Berbekalkan kurang 10,000 orang tentera, beliau berjaya menahan lebih 100,000 orang tentera mυsυh  – sekali gus memberi masa yang secukupnya untuk Tang mengumpul kekuatan bagi melakukan sεrangan susulan.

RUJUKAN:

DayDay News. (2020, 9 July). Zhang Xun of the Tang Dynasty, was a cαnnibαl demon or a hero?

Duits, Simon. (2021, 30 April). The Controversial Hero Who Ate His Own Girlfriend. History of Yesterday.

History Media-HD. (2021, 1 April). Bαttle of Suiyang – 757.

Szczepanski, Kallie. (2019, 13 January). What was the An Lushan Rεbεllion? ThoughtCo.


Emir Sâdeddin Kopek: Menteri Seljuk Paling Gila

Emir Sâdeddin Kopek adalah seorang figura sejarah Turki di mana kedua-dua kelahiran dan kehidupannya dan juga peristiwa-peristiwa melibatkan dia semasa hidupnya masih sedang dikaji dengan teliti oleh penyelidik hari ini. Beliau adalah seorang yang sangat berkuasa, yang berupaya mengangkat darjatnya ke peringkat pentadbiran Empayar Seljuk dalam masa yang sangat singkat.

Nama Emir Sâdeddin Kopek pertama kali muncul dalam Catatan Tugas Negeri semasa pemerintahan Sultan Alâeddîn Keykubâd I. (1220-1237). Beliau melaksanakan tugas seperti penterjemah, Emir-i Sikâr, arkitek, panglima tentera, Emir Daerah, Melikü’l Umera/bangsawan tertinggi (Beylerbeyi) dan Pervane (Setiausaha kewangan).

Tugas pertamanya lebih berperanan di sebalik tabir, beliau pada mulanya beliau berkhidmat untuk Empayar Seljuk sebagai seorang penterjemah dan jurucakap kerajaan.

Memandangkan memburu merupakan perkara yang penting di negeri-negeri Turk, Kopek kemudian diangkat ke kedudukan Emir’i Sikâr, yang bermaksud beliau bertanggungjawab untuk menjaga urusan memburu apabila musim nya tiba sepanjang tempoh pemerintahan Sultan Alâeddîn Keykubâd I.

Tidak lama selepas itu, Emir Sâdeddin Kopek dinaikkan pangkat sebagai seorang Panglima Tentera Darat. Pada 1226, Aladeddin Keykubad I menugaskan Kopek sebagai pemerintah tentera bagi pasukan sayap kiri tentera Seljuk dalam Pertempvran Harput menentang tentera kerajaan Dinasti Ayyubid.

Pengaruh beliau dalam angkatan tentera kemudiannya melonjak hingga dilantik sebagai Panglima Besar untuk seluruh Angkatan Tentera Seljuk, dan puncak pengaruhnya yang tertinggi apabila dia mencapai kedudukan dalam pentadbiran peringkat emirat (Emir – jawatan yang setara dengan perdana menteri)

KARAVANSERAY ZAZADIN HAN

Di samping itu, perlu diakui bahawa Sâdeddin Kopek adalah seorang Arkitek yang hebat dan berbakat besar. Beliau telah membina sejumlah besar pelbagai struktur dan jenis binaan bangunan, yang kebanyakannya masih berdiri teguh hingga ke hari ini.

Sadeddin Kopek juga bertanggungjawab membina karavanseray yang dikenali sebagai Zazadin Han yang mahsyur itu, jaraknya 20km dari Konya melalui jalan laluan Konya-Ankara di luar kampung Kavacık.

Karavanseray merupakan sebuah pusat persinggahan para musafir untuk berhenti berehat dan menginap yang memainkan peranan penting dalam perdagangan antara China dan Parsi yang menggunakan Jalan Sutera.

Sebab-sebab di sebalik kemasyhurannya adalah pintu keluar utama, dua inskripsi, batu spolia di dindingnya, portal berjalur, dan arkitek nya sendiri iaitu Sadettin Kopek. Salah satu inskripsi pada karavanseray itu tertera nama Köpek sebagai pengasas nya di tahun 1235-1236 dan selebihnya menunjukkan restu dari kedua-dua Sultan Kayqubad I dan Sultan Kaykhusraw II.

Inskripsi pertama membuktikan bahawa bahagian penutup pintu utama telah dibina oleh Sadettin Kopek dalam pemerintahan Alaeddin Kayqubad I dan yang kedua ialah bukti bahawa bahagian halaman dibina dalam pemerintahan pewarisnya, Kaykhusraw II. Zazadin Han dinamakan sempena Sadettin Kopek.

Zazadin Han pada asalnya tidaklah terkenal sangat namun oleh kerana Zencirli Han telah hilang, kini Zazadin Han mengambil alih populariti. Prasasti di bahagian utama pintu tertutup ditulis dalam kaligrafi gaya Seljuk “nashki” yang berbunyi sebagai berikut:

“Pada zaman Kaykubad anak Kayshurev, telah turun perintah supaya menjadi Emir yang beriman, melaksanakan tugas Sultan, penaklvk, pelindung dunia dan keimanan, dari hamba hina yang memerlukan belas kasihan Allah, Köpek anak Mohammad (Mei  Allah memberkati dia) struktur ini dibina pada tahun 633 M.”

Inskripsi lain yang berada di laman belakang ditulis dalam tulisan Arab dengan gaya kaligrafi yang sama adalah berikut :

“Apabila kebaikan bertambah dan berpindah untuk memenuhi kebajikan, dalam kemurahan hati negeri yang terang dan rahmat zaman Kayshurev Sultan tertinggi, penaklvk yang hebat, anak lelaki Kaykubad, pelindung dunia dan keimanan; hamba yang hina Kopek anak Muhammad membina ini pada tahun 634 CE. “

Zazadin Han ditutup untuk tujuan pemulihan pada September 2017 dan dibuka semula untuk pengunjung semenjak Ogos 2019.

ASAL USUL MISTERI EMIR SÂDEDDIN KOPEK

Difahamkan bahawa nama penuhnya adalah Sa’d al-Dīn Kobek bin Muhammad (bahasa Arab: سعد الدين كوبك بن محمد), seperti yang tertulis pada inskripsi di Zazadin Han yang telah dibina beliau, manakala ama “Sâdeddin” adalah nama jolokan beliau dan nama “Kopek” mempunyai makna seperti ketaatan, ketaatan, berkhidmat dengan ikhlas dan setia. (di Pantai Timur Malaysia ini adalah nama yang sensitif lagi merbahaya)

Tidak ada maklumat lengkap mengenai zaman kanak-kanak Sâdeddin Kopek yang dicatat di dalam The Chronicles Of The Seljuks Period. Tarikh kelahiran dan tempat kelahirannya juga tidak dapat dipastikan dengan tepat, tetapi ada banyak data yang berkaitan dengan kehidupan nya sebagai pemuda hingga zaman dewasanya dan kem4tiannya.

Walau bagaimanapun, terdapat dakwaan bahawa ibu bapanya adalah ahli keluarga diraja yang berasal dari Konya memandangkan nama ibunya ialah Şehnaz Hanim. Namun begitu, ramai ahli sejarah pada zaman itu sendiri dan hari ini mendakwa bahawa fakta itu telah dipalsukan oleh Sâdeddin Kopek sendiri demi manfaat kuasa.

Perenggan berikut telah disebutkan di dalam Chronicles of The Seljuks Period, dan ia diekstrak daripada diari autobiografi peribadinya yang ditulis oleh tangan Sâdeddin Kopek sendiri :

“Ibu Kopek, Sehnaz Hatun, adalah anak perempuan orang kaya dan murah hati dari Konya. Sultan Giyâsiddîn Keyhusrev I, yang merupakan bapa Sultan Alâeddîn Keykubâd I, sangat tertarik dengan rambut ikal nya, dia mengagumi ketinggian tubuhnya dan wajah nya yang bujur sirih. dan pandangannya akan berubah seperti Majnun di hadapan Leyla.

Jadi mereka mula membawanya ke istana Sultan kemudian membawanya pulang, tanpa memperlihatkannya kepada sesiapa pun untuk beri penghormatan dan sebagai hiburan. Tiada siapa yang tahu mengenai urusan ini kecuali neneknya.

Apabila hingga tiba suatu masa, mereka membawa wanita yang merupakan ibu Kopek itu ke rumah “ayahnya”, ibunya sudah dua bulan mengandungkan anaknya

Walau bagaimanapun, dia menipu beliau (“ayahnya”) dan mendakwa dirinya sebagai seorang dara hingga hari perkahwinan mereka.  Dengan rancangan licik neneknya, mereka meyakinkan “ayahnya” bahawa pengantin perempuan itu telah hamil pada malam perkahwinan. Jadi, saya dilahirkan 7 bulan kemudian”

[Petikan dari The Diary and Autobiography, yang ditulis oleh Sâdeddin Kopek, diterjemahkan oleh Melisa Dirilish]

Dengan kenyataan itu, Kopek telah menyatakan bahawa dia berasal dari garis keturunan Dinasti Seljuk, walaupun sebagai anak luar nikah. Dalam diari beliau, Sâdeddin menulis lagi bahawa ibunya iaitu Sahnaz, membesarkan Kopek seperti anak suami Sahnaz.

Sedangkan dia sebenarnya anak sulung Sultan Giyâseddîn I, maka Kopek adalah abang tiri Sultan Alâeddîn Keykubâd I, jadi dia  adalah keturunan diraja Seljuk. Menurut beliau  perkara ini didedahkan nenek nya sebelum meninggal dunia.

Tetapi para penulis dan ahli sejarah masa itu menyatakan bahawa ia berkemungkinan besar direka-reka oleh Sâdeddin Kopek untuk menuntut takhta Sultan Seljuk sendiri. Dalam konteks yang sama, Ibn Bîbî, seorang penulis dan ahli sejarah Parsi yang paling dihorm4ti pada masa itu, menggambarkan kisah ini sebagai tidak mempunyai sebarang aspek yang konsisten, dan menganggap ia sebagai “ironis” dan “sesat”.

Dari nama “Kopek” dan dari fakta bahawa dia telah dibesarkan dengan pendidikan Islam di Gulâmhâne, penyelidik hari ini menggunakan dalil ini untuk menolak penulisan diari tersebut, kerana ia membuktikan bahawa Kopek adalah dari “Devshirmeh”, iaitu, dia bukan seorang Turk.

Kerana anak-anak yang berasal dari “Devshirmeh” bukan keturunan Turk, dan mereka akan menjalani latihan khusus di Gulâmhâne (sebuah institusi latihan) dan akhirnya mereka akan menjadi Gulâm (pasukan pengawal dengan tugasan tunggal untuk melindungi Sultan).

KEBANGKITAN EMIR SÂDEDDIN KOPEK

Zaman Sâdeddin Kopek menjadi terkenal dalam pentadbiran dan seluruh negeri lalu melonjak dalam kerjayanya adalah pada zaman Giyâseddîn Keyhusrev II. Setelah pembunvhan secara keji terhadap ayahnya, Sultan Alâeddîn Keykubâd I, yang telah diracvni semasa jamuan di istana pada tahun 1237, iaitu pada malam yang sama pengumuman Sultan mengenai keputusan penting berkenan pewaris takhta, Sâdeddin Kopek telah mengangkat Giyâseddîn II sebagai pewaris takhta berbanding memilih Kilic Arslan, yang jelas merupakan pewaris takhta yang berhak.

Sâdeddin Kopek juga dipercayai merupakan dalang yang melakukan komplot pembunvhan

Sultan Alâeddîn Keykubâd I pada malam itu.

Sultan muda itu kemudian berada di bawah kawalan Köpek yang menurut Ibn Bibi, merancang agenda jahat dan sanggup membunvh walaupun Sultan muda demi merampas takhta. Dengan Giyâseddîn Keyhusrev II yang berada di bawah kendalinya, Köpek mengumpul kuasa di tangannya dengan membunvh dan menghapuskan saingan dari kalangan pentadbiran dan komander kor ketenteraan.

Dalam seramai-ramai mangsanya, beliau turut menghapuskan Altun Aba, yang merupakan Atabey (guru) Sultan Giyâseddîn II, dengan menuduhnya sebagai pengkhianat, dan dia telah mengheretnya dari keluar dari pejabat pentadbiran dan dibunvh di kawasan pedalaman.

Dia kemudian menghapuskan Husameddin Kaymer, Taceddin Pervane, dan ramai lagi. Sebagai akibat dari keganasan Sadeddin, berlaku kebangkitan yang sangat terkenal iaitu Ikhwanul Babai yang dipatahkannya dengan kejam.

Dia kemudian membunvh Putera Izzeddin Kilic Arslan, pewaris takhta yang sebenar, bersama adiknya Rukneddin, serta ibunya Melike Adliyye Sultan yang merupakan seorang puteri dari dinasti Ayyubbid. Berdasarkan rekod sejarah, Sâdeddin membawa mereka dari Istana Kayseri Keykubadiye ke Ankara.

Di sana lah dia menjerut leher Melike Adliyye Sultan dengan tali anak panah mengikut undang-undang Kut Turk-Mongol (undang-undang yang tidak membenarkan keturunan diraja dibunvh dengan menumpahkan darah ke bumi mengikut tradisi Mongol).

Dia kemudian membawa dua putera yang malang itu ke Istana Borgulu dan membunvh mereka di sana.

Dia mengesyaki kesetiaan Khwarezmians, saki baki tentera Jalal al-Din Manguberti (penguasa terakhir Empayar Khwarezmian) yang diterima oleh Sultan Kayqubad dan ditempatkan di beberapa benteng pertahanan Anatolia, lalu Kopek memenjarakan pemimpin mereka, Kirkhan.

Akibatnya, tentera Khwarezmians meninggalkan pos mereka di semua kubu dan melarikan diri ke wilayah Diyar Mudar, di mana mereka menyertai gabungan dengan kerajaan Ayyubid, sebagai pasukan tentera upahan.

Kecurigaan Köpek menyebabkan kesultanan Seljuk telah kehilangan begitu ramai pegawai dan anggota tentera yang berpengalaman bagi menghadapi ancaman dari luaran dan ketidakstabilan dalaman. Beliau kemudian menetapkan dirinya sebagai seorang yang kejam dan kuasanya kelihatan tidak terbatas.

Köpek mula berpenampilan “majestic” di hadapan Sultan dengan membawa pedang dan menggantungnya di pinggang, ia jelas satu pelanggaran protokol diraja. Pada masa itu Sadeddin mula menyebarkan kisah teori konspirasi bahawa dia adalah anak Sultan.

Juga, pada satu ketika sepanjang tempoh ini, dia mula menunjukkan tanda-tanda dan gejala gangguan mental yang serius. Dia mula berperilaku dengan cara yang pelik, dan mengalami ser4ngan gila dan gangguan delusinasi.

KEJATUHAN SADEDDIN KOPEK

Sultan Giyâseddîn Keyhusrev II yang masih muda mula melihat Sadeddin sebagai ancaman terbesar kepada negara, rakyatnya, dan dirinya sendiri, dia berhubung dengan Timbalan Ketua Panglima Sivas, Emir Husameddin Karaca untuk mendapatkan bantuannya dalam merancang komplot pembunvhan.

Emir Husameddin Karaca adalah seorang panglima tunggal di antara bangsawan Seljuk yang digeruni oleh Sâdeddin Kopek. Oleh kerana Karaca sedar bahawa dan tidak mahu menimbulkan syak wasangka dari Sadeddin, dia diam-diam memberitahu Sultan bagaimana dia hendak menjalankan rancangan, mereka membuat rancangan untuk membunvh Sâdeddin Kopek, lalu Karaca pergi ke kediaman Sadeddin.

Sâdeddin Kopek terkejut apabila dia melihat Emir Husameddin Karaca tiba-tiba di hadapannya, lalu Kopek bertanya: “Adakah kamu datang untuk menghadap Padishah Dunia?” (Raja tertinggi), Karaca yang sedang meraih kepercayaannya, menjawab dengan kata-kata pujian:

“Bagaimana saya boleh pergi menghadap Sultan tanpa mendapatkan izin kamu terlebih dahulu, dan untuk apa saya perlu mencari dia, sedangkan saya melihat pangkat anda sebagai kedudukan yang paling tinggi untuk memohon perlindungan dan meminta pertolongan. ”

Setelah Husameddin Karaca memperoleh kepercayaan Sadeddin, dia mula bekerja sebagai pembantu dan atendannya. Selama beberapa hari, beliau menghadiri majlis makan malam dan hiburan Sâdeddin Kopek yang diadakan di Istana Sultan, dalam usaha untuk menguatkan keyakinan Kopek kepadanya.

Pada suatu malam ketika mereka berdua melawat dan berhibur dengan Sultan muda, Sadeddin telah mabuk kerana minum terlalu banyak wain, Karaca meninggalkan bilik dengan izin Sultan, dengan alasan untuk pergi membersihkan badan. D

ia pergi ke ambang pintu istana dan di sana dia mengambil kedudukannya. Dia menunggu Sadeddin muncul, bersama dengan pengikutnya yang setia dan telah bersama-sama dalam komplot.

Selepas beberapa ketika, ketika Sâdeddin Kopek meninggalkan Sultan dan keluar, Karaca menyasarkan untuk melibas kepala Kopek dengan pedangnya, tetapi pedangnya terkena bahu Kopek dan hanya mengenai sebahagian wajahnya. Sâdeddin, dengan wajahnya berlumuran darah, terus sedar dari mabuk dan melarikan diri dari Istana.

Emir-i Âlem (Emir yang bertanggungjawab terhadap protokol Seljuk) Togan, yang pada masa itu berdiri di sebelah Emir Karaca mengambil pedangnya dan terus mengejar Kopek.

Sâdeddin Kopek telah memasuki bilik bawah tanah yang merupakan hasil seni bina kerja tangannya sendiri untuk menyelamatkan nyawanya. Disitu juga lah dia diser4ng oleh orang lain iaitu askar dan pekerja yang telah menunggu di ruang bawah tanah.

Mereka menikamnya dengan pisau, menetaknya dengan pedang yang mengakibatkan kecederaan parah terhadap Kopek, hinggalah Emir Husameddin Karaca dan Emir-i Âlem Togan tiba lalu terus menamatkan riwayat Sadeddin Kopek

Pembunvhan Sâdeddin Kopek telah menyelamatkan Sultan dan kerajaan dari ancaman besar. Sultan Giyâseddîn II memerintahkan supaya mayatnya dimasukkan ke dalam sangkar besi dan digantung di tempat yang tinggi di atas benteng Konya, untuk menjadi pengajaran kepada semua orang dan untuk memuaskan hati dan perasaan semua orang yang dizalimi Sâdeddin Kopek.

Bagaimanapun, menurut apa yang direkodkan sejarah, tali yang menggantung sangkar itu tiba-tiba terputus, lalu terjatuh menimpa dan membunvh beberapa orang ramai yang sedang berkerumun untuk menyaksikan mayatnya. Seolah-olah dia mahu membalas dendam kali terakhir, walaupun selepas kem4tiannya.

Walaupun kuasa dan keganasannya berlangsung dalam jangka masa yang pendek dan dia sendiri telah dihapuskan, keganasan berdarah yang dilakukan Köpek sepanjang tempoh 1237-1238 mempunyai kesan yang meluas. Beliau telah menjadi arkitek peristiwa berdarah dan mengerikan dalam negara yang melibatkan penghapusan, pembunvhan dan penindasan.

Dengan kehilangan panglima tentera yang berpengalaman dan ketiadaan pasukan tentera Khwarazmian, yang membentuk elemen utama pertahanan angkatan tenteranya, Empayar Seljuk menghadapi tekanan dahsyat dalam mengekalkan kestabilan politik di dalam wilayahnya hingga membawa kepada kelompongan sempadan akibat kelemahan pertahanan menjelang pencerobohan Mongol yang sedang bangkit di mana ia menjadi permulaan kepada kejatuhan Empayar Seljuk dan kebangkitan Empayar Uthmaniyyah.

RUJUKAN:


Islam Di Tunisia: Ditumbangkan Oleh Rakyat, Yang Melarat Juga Si Rakyat

Nota: Artikel ini pertama kali disiarkan dalam laman www.toodia.my

Jika ada sebuah negara di Asia Barat dan Afrika yang paling berpengaruh, Tunisia barangkali adalah negara itu.

Ini kerana, negara itu merupakan titik tolak tumbangnya seluruh rejim di Asia Barat mulai lewat 2010.

Pada waktu itu, Tunisia telah dilanda oleh tsunami revolusi yang dahsyat bergelar Revolusi Jasmin, dan ianya merupakan titik tolak kepada tsunami rakyat di seluruh Arab iaitu Arab Spring.

Ibarat sebuah virus sosial, Revolusi Jasmin di Tunisia disebarkan ke seluruh negara Asia Barat, menggunakan “senjata” halus yang bahaya, iaitu media sosial.
Medium sebaran adalah menggunakan platform media sosial termasuk Facebook, Tweeter dan sebagainya, dalam kempen revolusi yang digelar oleh penulis MIT Technology Review, David Talboot sebagai “Facebook Revolution”.

Revolusi itu pula – yang kononnya adalah kempen kebangkitan rakyat – hakikatnya merupakan sebuah eksperimen sosial dalam agenda global bergelar “color revolution”, melalui langkah memanipulasikan rakyat marhain yang naif dan terhasut untuk tujuan menumbangkan seseorang pemimpin.

PEMAIN DI SEBALIK REVOLUSI ARAB

Tumbangnya si pemimpin atas “pretext” diktator, kemudian akan digantikan oleh golongan yang mempunyai kepentingan dan agenda kepada pihak tertentu yang merancang revolusi itu.

Membuktikan kenyataan ini ialah apabila sebuah pendedahan tentang gerakan Arab Spring, dalam rencana berjudul “U.S. Groups Helped Nurture Arab Uprisings”, mengupas secara ringkas tentang kuasa di sebalik revolusi Arab itu seperti berikut: –

“Terdapat beberapa kumpulan dan individu yang terlibat secara lansung dalam gerakan revolusi dan reformasi yang memusnahkan seluruh Tanah Arab.

Kumpulan dan individu tersebut termasuklah April 6th Youth Movement di Mesir, Bahrain Center for Human Rights (di Bahrain), serta individu (yang berkepentingan dan beragenda) seperti Entsar Qadhi di Yemen.

Qadhi menerima latihan dan pembiayaan dari kumpulan (pro-Soros) seperti International Republican Institute, National Democratic Institute dan Freedom House…

KESAN ARAB SPRING TERHADAP TUNISIA

Revolusi Arab, yang bermula di Tunisia, nampaknya tidak memberikan pulangan seperti yang diharapkan kepada rakyat yang merusuh.

Media France 24, dalam siaran berjudul “Seven Years After Arab Spring Revolt, Tunisia’s Future Remains Uncertain”, mendedahan laporan yang mengejutkan tentang nasib negara itu pasca Revolusi Jasmin: –

“Selepas tujuh tahun berlalu (semenjak Arab Spring di Tunisia), bahang kemarahan rakyat masih lagi dilempiaskan di jalanan (membuktikan kegagalan tindakan regime change membawa kebaikan)…

Seorang ibu beranak lima, dilaporkan telah membakar dirinya.

Seperti warga Tunisia yang lain, dia masih lagi bergelut dengan masalah ekonomi (meskipun telah menempuh revolusi yang diharap berjaya memberikan keadaan yang lebih baik).

Dia dilaporkan gagal mendapatkan pekerjaan, bahkan cek untuk bayaran subsidi yang sepatutnya dihantar kepadanya, telah ditamatkan (oleh kerajaan yang baru).”

Mirip keadaan di Libya dan Iraq selepas pemimpin mereka yang kononnya diktator ditumbangkan oleh rakyat, keadaan di Tunisia membuktikan bahawa warga di sana, yang 99% adalah kaum Muslim, kini merempat dan hidup susah, bahkan lebih melarat berbanding sebelum era revolusi.

Seperti juga di Libya dan Iraq, yang menjadi mangsa adalah Muslim di Tunisia, yang hakikatnya mempunyai sejarah yang gemilang, sebelum dijatuhkan oleh rakyat yang terhasut dan terpedaya.

Tunisia merupakan jajahan empayar Khalifah Umayyah (661 – 750 Hijrah)

Gabenor Arab Muslim di Tunisia kemudiannya menubuhkan Dinasti Aghlabid, yang merupakan sebuah cabang kuasa di bawah Umayyah.

Dinasti ini adalah pengasas kepada pusat Islam yang mahsyur iaitu Kairuan, yang merupakan bandar terpenting waktu itu dalam proses pendidikan dan sebaran ilmu, khususnya dalam bidang kaji agama (teologi) dan perundangan.

TUNISIA PADA ERA MODEN

Abad demi abad kemudian berlalu, yang menyaksikan perubahan kuasa yang memerintah Tunisia.

Bermula sebagai sebuah wilayah jajahan (vessel states) bagi empayar Islam yang besar dan berpengaruh, Tunisia kemudiannya menyertai negara-negara Arab yang lain dalam proses merdeka, dan akhirnya mereka berjaya membentuk Tunisia sebagai sebuah negara bangsa yang moden (nation state).

Seperti juga negara Arab yang lain, mereka pernah tersepit dalam perebutan kuasa di antara dua adikuasa dunia, iaitu Soviet Komunis dan Barat.

Perebutan itu, yang tamat apabila Soviet ditumpaskan pada 1991, menjadikan Tunisia sebagai proksi utama pihak Barat, melalui perlantikan pemimpin mereka bernama Jeneral Zine el Abidine Ben Ali.

BEN ALI: DIKTATOR YANG SENASIB DENGAN TALIBAN

Seperti juga nasib kumpulan Taliban dan Al-Qaeda yang dahulunya merupakan “aset” Barat dalam kempen memerangi Soviet sebelum diabaikan dan dijadikan sebagai “modal” bagi melancarkan kempen memerangi “pengganas Islam”, Ben Ali juga turut menerima nasib yang sama.

Kenyataan ini disokong oleh Profesor Michel Chossudovsky ,yang menulis dalam rencana berjudul “Tunisia and the IMF’s Diktats: How Macro-Economic Policy Triggers Worldwide Poverty and Unemployment”: –

Jeneral Zine el Abidine Ben Ali, Presiden Tunisia yang digulingkan oleh rakyat, dilabel oleh media Barat sebagai “diktator”.

Protes yang melanda negara Tunisa (bagi menggulingkan Ben Ali), dilabel oleh Barat sebagai satu tindakbalas organik rakyat yang tertekan, dan tindakan rakyat menggulingkan pemerintahan Ben Ali yang tidak demokratik itu dianggap oleh “warga komuniti antarabangsa” sebagai balasan atas sikap kepimpinan Ben Ali.

Namun hakikatnya, Ben Ali bukanlah seorang diktator.

Diktator itu sifatnya mencengkam negara dengan arahan mereka.

Namun Ben Ali tidak sebegitu, sebaliknya beliau sendiri menerima arahan daripada pihak barat, di mana beliau hakikatnya merupakan “hamba” kepada pihak mereka yang menguasai ekonomi dunia, bahkan lebih buruk lagi ialah, beliau hanyalah menjadi boneka (kepada Barat).”

TUNISIA SELEPAS ARAB SPRING

Jika boleh diundurkan waktu, nescaya warga Tunisia menyesali tindakan mereka menumbangkan Ben Ali, kerana keadaan negara mereka selepas revolusi, adalah jauh lebih parah.

Antaranya – menurut France 24 lagi, termasuklah: –

Aktivis masih melakukan rapat umum pada 14 Januari 2018, yakni tujuh tahun selepas revolusi pertama melanda Tunisia. Itu membuktikan bahawa gerakan menumbangkan Ben Ali tidak memberikan kebaikan seperti yang diharapkan. Sumber: France 24


Sejarah Sebuah Hidangan Bernama Pizza

Suka makan
pizza? Pizza apa pilihan anda? Pernah terfikir bagaimana pizza ini terhasil?
Atau, bilakah kali pertama pizza dihasilkan? Bagi menjawab persoalan-persoalan
ini, artikel ini akan membawa kita kembali ke ratusan tahun yang lalu bagi
menyingkap sejarah dan rahsia di sebalik sekeping pizza. Mahu makan pizza? Baca
dahulu artikel ini sehingga ke akhirnya.

Sejarah
dan asal usul pizza

Ramai orang mampu untuk menghabiskan sekeping pizza dalam sekelip mata, namun, sejarah di sebalik sekeping pizza ini adalah panjang.  Kita akan lihat dahulu kepada asal usul perkataan pizza itu sendiri. Perkataan pizza merupakan perkataan berasal dari Itali (pittsa) yang bermaksud pai (pie), dan orang-orang Inggeris telah meminjam dan mempopularkannya pada sekitar tahun 1930-an.

Istilah pizza yang pertama telah direkodkan pada sekitar abad ke-10, di dalam manuskrip Latin dari kawasan Selatan Itali, iaitu di Bandar Gaeto di Lazio, bersempadan dengan Campania. Manuskrip ini telah menyatakan bahawa para penduduk yang mendiami kawasan tertentu harus memberikan duodecim pizze (12 pizza) kepada paderi di Gaeta pada setiap hari Krismas, dan 12 lagi pizza apabila menjelangnya hari Ahad Easter.

Sejarah menunjukkan bahawa kewujudan roti seumpama pizza ini telah mula dikesan sejak zaman Neolitik lagi. Bentuk pertama makanan yang menyerupai pizza ditemui di Aeneid, apabila Celaeno, iaitu permaisuri Harpies, membuat ramalan bahawa askar-askar Trojan tidak akan menemui keamanan atau kedamaian sehinggalah mereka mengalami keadaan kelaparan sehingga terpaksa untuk memakan ‘meja’ mereka (Buku III).

Di dalam Buku VII pula, Aeneas dan pengikutnya telah dihidangkan dengan satu juadah  yang terdiri daripada kek bulat (seperti roti pita) dan dihiasi dengan sayur-sayuran. Dan, apabila mereka menjamah hidangan roti tersebut, barulah mereka menyedari bahawa itu adalah makanan seumpama ‘meja’ seperti yang diramalkan oleh Celaeno.

Berdasarkan
sejarah juga, flat bread dengan
pelbagai jenis hiasan/inti (topping)
telah mula dihasilkan dan dimakan oleh masyarakat Mesir, Roman dan Greek purba.
Pada waktu, versi flat bread yang
dimakan oleh mereka adalah bersama dengan herba dan minyak, menyamai focaccia
pada hari ini, iaitu sejenis roti klasik (flat
bread) Itali yang mempunyai tekstur yang sama seperti doh pizza. Foccacia
ini juga dianggap sebagai pelopor kepada pizza, yang mana dalam kalangan
masyarakat Roman ia turut dikenali sebagai panis
focacius, iaitu flat bread yang mempunyai
pelbagai topping di atasnya.

Rupa bentuk
pizza moden sebenarnya telah berevolusi daripada flat bread di Naples, Itali pada sekitar abad ke-18 atau awal abad
ke-19 Masehi. Sebelum itu, flat bread
biasa yang dihasilkan sering dihiasi dengan topping
daripada bahan-bahan seperti bawang putih, garam, lemak khinzir, keju dan
basil.  Namun, ia masih menjadi
perdebatan hingga kini dan tidak dapat dipastikan bilakah tomato mula-mula
dijadikan bahan asas dalam pizza seperti mana pizza yang kita lihat pada hari
ini. Sehingga tahun 1830, pizza telah dijual di gerai-gerai terbuka dan di luar
daripada kedai-kedai roti yang biasa di Itali.

Pizza telah
dibawa ke Amerika Syarikat oleh para pendatang Itali pada akhir abad ke-19, dan
muncul pertama kalinya di kawasan-kawasan yang didiami oleh para pendatang
Itali. Pizzeria (kedai pizza) pertama di Amerika, Lombardi’s telah dibuka pada
tahun 1905. Selepas Perang Dunia Kedua, para veteran yang kembali daripada
Italian Campaign, yang telah diperkenalkan kepada hidangan asli Itali telah
membuktikan bahawa wujudnya potensi besar bagi pasaran pizza di negara
tersebut.

Kisah
di sebalik Pizza Margherita

Kisah
lagenda yang paling popular dalam sejarah pembuatan pizza ini adalah pada tahun
1889, di mana Royal Palace of Capodimonte telah mengarahkan seorang pizzaiolo (pembuat pizza) yang
bernama  Raffaele Esposito untuk
menghasilkan sekeping pizza bagi menghargai kedatangan Permaisuri Margherita. Dalam
salah satu daripada tiga jenis pizza yang dihasilkannya, Permaisuri telah
memilih pizza yang dihiasi dengan tiga warna utama bendera Itali, iaitu merah
(dicirikan oleh tomato), hijau (daun basil) dan putih (keju mozzarella).

Pizza ini
akhirnya telah dinamakan bersempena dengan nama Permaisuri berkenaan, dan
dikenali hingga kini sebagai Pizza Margherita. Meskipun kajian seterusnya tidak
begitu yakin dengan kisah lagenda di sebalik penghasilan pizza margherita ini,
namun ia tetap diterima ramai sebagai satu simbolik dalam pembuatan pizza.
Malah, sepucuk surat penghargaan rasmi daripada ‘ketua pegawai’ bagi permaisuri
dipamerkan di ruang dalam kedai Esposito, yang kini dikenali sebagai Pizzeria
Brandi.

Jenis-Jenis
Pizza

Di negara
asal di mana lahirnya pizza ini, iaitu Itali, pizza yang paling terkenal sudah
pastilah pizza Neapolitan asli (pizza napoletana) yang dihasilkan daripada
tomato San Marzano, yang tumbuh di kawasan gunung berapi di bahagian selatan
Gunung Vesuvius, dan keju mozzarella yang dihasilkan daripada susu lembu yang
diternak di kawasan Campania dan Lazio. Malah, keju mozzarella ini telah dilindungi
oleh cap asal usul Eropahnya yang tersendiri.

Satu lagi
pizza tradisional Itali yang terkenal ialah pizza alla marinara, yang dihiasi
di atasnya dengan sos marinara. Pizza capricciosa pula adalah antara pizza asli
yang dihiasi dengan tomato, dan disediakan dengan bahan-bahan lain seperti keju
mozzarella, ham yang dibakar, cendawan, tomato dan artichoke.

Di Amerika Syarikat pula, selepas orang-orang Itali membawa masuk pizza ke dalam negara ini, hidangan pizza telah mula mengalami evolusi dan berubah mengikut citarasa tempatan. Bagi pizza di Amerika, topping yang biasa digunakan adalah terdiri daripada daging cincang, cendawan, bawang, pepperoni, bawang putih, zaitun, lobak merah, tomato, bayam, ikan bilis, ayam, bacon, ham dan sosej.

Malah, jenis-jenis pizza yang tersendiri juga telah mula dicipta menjelang abad ke-20, di bandar-bandar seperti California, Detroit, New Haven, New York, Chicago dan St. Louis. Bandar-bandar di Amerika ini telah mencipta gaya dan stail pizza mereka yang tersendiri, termasuklah deep-dish, pockets, turnover, rolled dan pizza-on-stick, dengan variasi topping daripada pelbagai jenis bahan.

Di Argentina
pula, terutamanya di kawasan Buenos Aires, para pendatang Itali telah memasuki
negara ini secara beramai-ramai pada sekitar abad ke-19. Kesannya, para
pendatang Itali yang berasal dari kawasan Naples dan Genoa telah membuka bar-bar
pizza yang pertama di situ. Meskipun, sejajar dengan peredaran waktu,
orang-orang Spanish akhirnya telah memiliki dan menguasai majoriti daripada
perniagaan pizza di negara tersebut.

Pizza Argentina mempunyai ciri yang agak berbeza berbanding pizza asli Itali, dengan bahagian kerak (crust) yang agak tebal, dipanggil sebagai ‘media masa’ (doh separa) dan mempunyai keju yang lebih banyak. Dalam tradisi Argentina, mereka akan menghidangkan pizza dengan fainá, iaitu doh chick pea-flour Genovese dan wain moscato.

Dua jenis pizza Argentina yang popular adalah pizza bersama bawang, iaitu fugazza dengan keju dan fugazetta. Fugazza adalah pizza biasa yang mempunyai topping keju bersama bawang, manakala fugazetta mempunyai keju antara dua bahagian kerak pizza dengan hiasan bawang pada bahagian atasnya.

Rekod
pizza di dunia

Pada
Disember 2012, bertempat di Rom, pizza terbesar di dunia telah disediakan
dengan ukuran sebesar 1,261 meter persegi. Pizza ini yang dinamakan ‘Ottavia’
bagi memperingati Maharaja Roman yang pertama, iaitu Octavian Augustus, telah
dihasilkan menggunakan asas doh yang bebas gluten. Pada tahun 2017 pula, pizza
yang terpanjang di dunia telah dihasilkan di Fontana, California, dengan ukuran
sepanjang 1,930.39 meter.

Bulan Pizza
Kebangsaan adalah acara tahunan yang berlangsung pada bulan Oktober di Amerika
Syarikat serta beberapa kawasan di Kanada. Acara ini sebenarnya telah bermula
pada Oktober 1984, dan telah dicetuskan oleh Gerry Durnell, penerbit bagi
majalah Pizza Today. Melalui sambutan bulan pizza ini, orang ramai akan
menikmati pelbagai jenis pizza dan mengunjungi pelbagai pizzeria yang berada di
seluruh negara.

Rangkaian
kedai pizza

Dengan
populariti pizza yang semakin melonjak, pelbagai rangkaian kedai pizza mula
wujud. Antara yang terawal ialah Shakey’s Pizza, yang diwujudkan di Sacramento,
California, Pizza Hut yang terhasil pada tahun 1958 di Wichita, Kansas dan
Josey’s Pizza yang terhasil di Newnan, Georgia pada tahun 1943.
Rangkaian-rangkaian restoran pizza yang wujud selepas itu, dengan konsep
dine-in ialah Bertucci’s, Happy Joe’s, California Pizza Kitchen, Round Table
Pizza, Domino’s dan Papa John’s Pizza.

Kesimpulan

Pizza adalah
hidangan asli yang berasal dari Itali, namun seiiring dengan peredaran zaman,
pizza juga turut berubah dan berevolusi sesuai dengan citarasa tempatan di mana
ia dihasilkan. Seperti mana yang berlaku hari ini, hidangan pizza yang
dihasilkan di setiap negara mempunyai ciri tempatan bagi menyesuaikannya dengan
selera masyarakat di negara berkenaan. Namun, masih ramai juga yang menggemari
rasa asli pizza Itali, dengan doh asas yang lembut, kerak yang tidak terlalu
tebal, sos tomato, taburan keju, basil dan minyak zaitun. Apa pilihan pizza
anda hari ini?

RUJUKAN:

Nowak, Zachary. 2014.
“Folklore, Fakelore, History: Invented Tradition and The Origins of The Pizza
Margherita.” Food, Culture & Society. 17 (1): 103–24.

Ovadia, David. 2008. A
History of Pizza. Bubbles in Food 2: Novelty, Health and Luxury.
USA: AACC International, Inc.

Turim, G. 2012. “Who Invented Pizza?” A&E Television Networks. 2012. https://www.history.com/news/a-slice-of-history-pizza-through-the-ages.


22 Julai Hari Sarawak

DAHULU tarikh keramat ini hampir dilupakan di dalam kotak pemikiran rakyat Sarawak sehinggalah di ketika Sarawak dipimpin oleh mantan Ketua Menteri iaitu Allahyarham Tok Nan tampil dengan langkah berani memartabatkannya semula.  Tarikh ini diangkat dan dinobatkan semula dengan menjadi cuti umum serta ada sambutan di peringkat Negeri.

Disebalik signifikasi tarikh 22 Julai ini sehingga sekarang masih ramai yang mempunyai kefahaman yang berbeza apabila berbicara tentang pengertiannya.  Dari golongan bawahan membawa kepada golongan intelektual sehingga sekarang masih memperdebatkan samada ianya “Hari Kemerdekaan Sarawak” atau tidak.  Namun walau apa jua perdebatan yang berlaku yang pasti perlulah diketahui bahawa pada tanggal 22 Julai 1963 inilah tarikh keramat di dalam memperkatakan bahawa Sarawak sudah mempunyai satu barisan kabinet Negeri yang dipimpin oleh anak watan Sarawak. Barisan kabinet pertama inilah menjadi pemangkin kepada halatuju Sarawak suatu waktu dahulu.

Bila berbicara mengenai ke arah Sarawak berkerajaan sendiri itu bukanlah hanya main tangkap muat sebaliknya sudah tentu mempunyai proses-proses yang tertentu.  Dan tidak semudah itu Koloni Mahkota Sarawak British hendak membenarkan Sarawak dipimpin oleh anak watannya.  Dan di dalam konteks ini di ketika perbincangan terus diadakan untuk mengwujudkan Negara Malaysia, pemerintah British bersetuju untuk mengadakan satu proses demokrasi seperti negara lain iaitu proses pilihanraya. Sekitar tahun 1962 lagi telah diadakan satu pilihanraya di Sarawak yang mana menyaksikan beberapa buah parti politik turut bertanding buat kali pertamanya. SNAP, PANAS, SUPP dan PESAKA adalah antara parti politik yang mewarnai pilihanraya pada masa itu.

Ternyata keputusan pilihanraya telah memihak besar kepada SNAP yang mana pada ketika itu dipimpin oleh Tan Sri Datuk Stephen Kalong Ningkan.  Pada 9hb Julai 1963 bertempat di Kota London, Perjanjian Malaysia telah ditandatangani oleh 4 entiti iaitu Persekutuan Tanah Melayu (Malaya), Sarawak, North Borneo (Sabah) dan Singapura manakala Kerajaan British sebagai pemegang amanahnya.  Pada 18hb Julai 1963 bertempat di Sibu pada ketika inilah melalui sokongan 23 orang dari “Sarawak Alliance” pada ketika itu telah dipilih Tan Sri Datuk Stephen Kalong Ningkan menjadi Ketua Menteri Sarawak yang pertama.

Di pihak Koloni Mahkota Sarawak British melalui Gabenor iaitu Sir Alexander Weddel pula pada tanggal 22hb Julai 1963 telah mencetak dan mengeluar “The Sarawak Government Gazette Extraordinary Part V” yang mana di dalam mengandungi dua notis mengikut kuasa Sarawak (Constitution) Orders in 1956 to 1963.  Dengan notis pertama bernombor siri 1167 mengistiharkan Ketua Menteri Sarawak yang pertama adalah Tan Sri Datuk Stephen Kalong Ningkan.

Dan notis kedua bernombor siri 1168 pula memperkatakan ahli “Supreme Council” yang pertama iaitu Teo Kui Seng, James Wong Kim Min, Dustan Endawie anak Enchana, Awang Hipni bin Pengiran Anu dan Abdul Taib bin Mahmud.  Inilah barisan kabinet pertama Sarawak yang lahir pada tanggal 22hb Julai 1963 yang menjadi pemangkin halatuju Sarawak, Malaysia sehingga sekarang.

Walaupun sepatutnya pengistiharan Negara Malaysia yang dibentuk oleh Malaya, Sarawak, North Borneo (Sabah) dan Singapura dirancang pada tanggal 31hb Ogos 1963 namun terdapat beberapa hal yang berbangkit yang harus diselesaikan terlebih dahulu seperti bantahan daripada negara jiran tetangga pada waktu itu tentang penubuhan Malaysia.  Dek kerana inilah banyak dokumentasi di pihak United Nation pada masa itu mengalami beberapa kelewatan sehingga menyaksikan pengistiharan sebuah negara baru bergelar Malaysia hanya diwar-warkan pada tanggal 16hb September 1963.

Tarikh 22hb Julai bukanlah satu tarikh yang biasa-biasa sahaja.  Sebaliknya ia mempunyai perkaitan langsung dengan apa adanya Sarawak sekarang.  Dalam pada itu tiada siapa boleh menidakkan bahawa Sarawak mahupun Sabah bukanlah hanya negeri biasa-biasa sahaja tetapi mempunyai keistimewaan sebagai pembentuk Negara Malaysia bersama Malaya.  Dan barisan kabinet pertama Sarawak inilah juga pemain kepada persetujuan samada untuk bersama-sama membentuk Negara Malaysia melalui usulan di Supreme Council Sarawak selepas ianya ditubuhkan suatu waktu dahulu.

Fahamilah persejarahan sebenar mengenainya supaya kita menjadi satu masyarakat yang berilmu dan bukannya hanya memainkan sentimen atas angin semata-mata. Luaskan minda dan berlapang dadalah dengan sejarah.

SELAMAT MENYAMBUT HARI SARAWAK 22/7/1963 – 22/7/2017 KEPADA SELURUH RAKYAT SARAWAK WALAU DIMANA JUA ANDA BERADA.

-HB-

#KamekSayangSarawakBah!

Rujukan:


Blemmyes : Makhluk Tanpa Kepala & Mempunyai Wajah Di Tubuh Badan

Dengar tajuk pun mesti nak gelak. Jadah apa tiada kepala & wajah ada di badan? Di sini akan disuapkan fakta mengenai makhluk yang dipercayai muncul dalam waktu sekitar 2,500 tahun yang lalu.

• Seorang ahli sejarah Yunani, Herodotus mengatakan di dalam bukunya ‘The Histories’ yang ditulis pada abad ke-5 SM :

“Makhluk tanpa kepala, mempunyai dua biji mata di dada.”

• Menurut sumber & beberapa pendapat, makhluk ini menetap di sebuah tempat iaitu di barat Libya.

• Menurut Herodotus, makhluk ini suka gemar tinggal di kawasan berbukit, berhutan tebal & bersosial dengan kehidupan liar yang lain.

Herodotus juga mengatakan : “Mungkin ia bukan sebuah dongeng semata-mata.”

• Makhluk yang dinamakan Blemmyes ini boleh ditemukan di dalam sebuah buku bertajuk ‘The Geography of Starbo’.

Seorang penulis yang juga ahli geografi abad pertama, Starbo, mengatakan Blemmyes bukan merupakan suatu makhluk yang aneh melainkan mereka merupakan sekelompok suku yang menetap di dataran yang rendah. Dataran yang rendah yang dimaksudkan di sini adalah kawasan di sepanjang Sungai Nil yang mengarah ke Laut Merah.

• Pliny the Writer, seorang penulis pada zaman Rom Kuno mengatakan Blemmyes yang dimaksudkan oleh Starbo berkemungkinan menyerupai makhluk yang dimaksudkan oleh Herodotus.

• Dalam catatan ‘ Natural History’, Pliny mencatatkan :

” The Blemmyes are said to have no heads, their mouths and eyes seated in their breasts.”

• Dikatakan pengetahuan Pliny & Herodotus tentang Blemmyes hanyalah daripada sebuah khabar angin.

• Kisah Blemmyes tidak terhenti setakat itu sahaja, kerana pada zaman pertengahan, dalam sebuah karya abad ke-14 bertajuk ‘The Travels of Sir John Mandeville’ diceritakan Blemmyes sebagai :

“Suku yang busuk & diumpamakan sebagai kaum yang disumpah. Tidak mempunyai mata, malah mempunyai biji mata di bahu mereka.”

• Sir John Mandeville mengatakan makhluk ini menetap dalam sebuah tempat di Asia & bukannya di Afrika.

• Pada abad ke-16, seorang pengembara Inggeris, Sir Walter Raleigh mencatatkan catatan tentang makhluk yang menyerupai Blemmyes. Beliau mengatakan :

“Makhluk ini dipanggil Ewaupanoma, dikatakan mereka ini makhluk yang mempunyai mata di bahu & mulut yang terletak di tengah dada mereka.”

• Tidak seperti penyataan Herodotus, Phily mahupun Mandeville, Raleigh mendakwa makhluk-makhluk ini menetap di sebuah kawasan di Amerika Selatan.

• Raleigh juga mendakwa dia membuat catatan berdasarkan khabar angin bukan melihat dengan kepala mata sendiri.

Kesimpulan : Apa-apa pun khabar angin ataupun keshahihan tentang kewujudan makhluk ini, ia juga makhluk yang diciptakan Allah swt. Keberadaannya mungkin YA atau mungkin TIDAK. Wallahu’alam.


Inemuri – Budaya Tidur Sebentar Jepun

Kita
selalu dengar mitos orang yang tertidur di tempat kerja ialah pemalas, tidak
menyumbang apa-apa kepada produktiviti dan memalukan diri sendiri. Tetapi di
Jepun, selagi mana pekerja fokus pada tugas terutama semasa mesyuarat dan
berusaha untuk berjaga tetapi akhirnya terlelap, ia tidak dianggap satu masalah
pun. Ini kerana syarikat-syarikat melihat pekerja-pekerja yang terlelap ini
keletihan semasa bekerja. Dan Jepun ada satu perkataan khas bagi tidur di
tempat kerja ini iaitu inemuri.

Inemuri bermaksud tidur dalam keadaan jaga. Ya, siapa yang baca mungkin menggaru kepala sekarang. Maksudnya di sini ialah seseorang itu terlelap di hadapan ramai orang semasa melakukan tugasan termasuk berada dalam mesyuarat atau mendengar syarahan guru. Situasi ini tidak terpakai kepada pekerja sahaja kerana ia meliputi hampir semua dari pelajar hingga kakitangan keselamatan.

Tidak seperti di sesetengah negara yang memandang tidur sebegini sebagai memalukan, orang Jepun melihatnya sebagai kesan akibat bekerja terlalu gigih dan melihat ia sebagai satu ruang sementara untuk orang berehat seketika sebelum kembali meneruskan tugasan masing-masing.

Tetapi jangan pula gunakan inemuri sebagai alasan untuk mencari tempat duduk tersembunyi, sejuk dan selesa atau membetulkan postur badan semata-mata untuk melelapkan mata. Itu memang tidur dengan sengaja dan berpotensi menimbulkan kemarahan majikan. Inemuri terpakai mengikut beberapa peraturan iaitu umur dan berusaha berjaga semasa bekerja.

Dari segi umur, pekerja yang muda dan bertenaga tidak seharusnya terlelap kerana dianggap nadi pergerakan syarikat dan jika itu berlaku, boleh menjejaskan kedudukan mereka dalam syarikat. Tetapi perkara berkenaan tidak terpakai kepada pekerja yang berumur terutama yang berusia 40-an dan 50-an dan berkedudukan tinggi dalam masyarakat. Menurut ahli sosiologi Brigitte Steger dari Universiti Cambridge, kelompok ini dibenarkan terlelap kerana status kedudukan mereka yang tinggi dalam syarikat dan masyarakat.

Kedua, inemuri hanya dibenarkan sekiranya pekerja memang berusaha untuk berjaga tetapi akhirnya terlelap. Steger berkata, “Anda perlu menunjukkan bahawa anda berusaha untuk kekal berjaga dan aktif seperti dalam mesyuarat. Anda tidak boleh tidur di bawah meja atau tempat terlindung.

Anda perlu kekal di tempat anda, duduk dan cuba mendengar dengan teliti sambil meletakkan kepala di atas meja.” Jika anda tahu tempat sesuai untuk melakukannya, inemuri boleh saja berlaku antara lima minit hingga sejam bergantung kepada tempoh tidur yang diperlukan. Jika ada yang bercakap atau bertanya, bangun dan bagi maklum balas terhadap pertanyaan rakan/majikan semasa bekerja.

Inemuri dilakukan oleh lelaki atau wanita tetapi jika mengikut uruf mereka, wanita tidak digalakkan tidur sebentar semasa bekerja. Walaupun mengakui kelebihan inemuri dari segi kesihatan dan produktiviti, ia masih dilakukan secara rahsia. Ini didedahkan seorang wanita yang enggan dikenali semasa ditemubual akhbar Japan Times. Wanita itu bercerita:“Saya dan rakan-rakan selalu terlelap selama lima minit. Saya merasa lebih baik selepas itu tetapi saya hanya melakukannya bila pengurus saya tiada. Saya pasti akan merasa malu sekiranya seseorang datang ke pejabat dan melihat saya tertidur!” Selain itu, faktor jenayah yang rendah juga membolehkan orang ramai terlelap sebentar di mana-mana termasuk tepi jalan dan bangku taman.

Fenomena
terlelap di tempat kerja ini ada kaitan dengan statistik Jepun merupakan negara
di mana penduduknya kurang tidur tertinggi di dunia atau kedua tertinggi di
dunia selepas Korea Selatan bergantung kepada kertas kajian mana yang anda
rujuk. Tetapi fenomena tidur sebentar ini bersifat universal dan ia memberi
manfaat yang berguna kepada pelakunya. Antara faedah tidur sebentar/inemuri ini
ialah:

1.
Tidur sebentar selama 30 minit boleh meningkatkan lagi produktiviti, kepekaan
dengan persekitaran dan masa reaksi terhadap persekitaran. Satu kajian Agensi
Aeronautik dan Angkasa Lepas Kebangsaan (NASA) mendedahkan juruterbang yang tidur
sebentar selama 25 minit setiap hari dilihat menunjukkan prestasi penerbangan
dan kepekaan yang lebih baik semasa menerbangkan pesawat.

2.
Tidur sebentar sahaja dapat meningkatkan kemampuan memori dan pembelajaran.
Tanpa mengira umur, tidur sebentar antara enam hingga 10 minit boleh memberi
suntikan tambahan kepekaan, mempromosikan kewaspadaan dan meningkatkan
kemampuan pembelajaran. Dan jika anda tidur sebentar lebih dari 30 minit, ia
sebenarnya boleh menambah umur anda (syaratnya tetapkan penggera untuk mengelak
terlajak tidur dan disiram majikan).

3.
Jika anda suka tidur sebentar terutama waktu tengah hari, berita baik bagi
anda. Tidur sebegini membantu mengurangkan tekanan darah dan sekaligus
mengurangkan kerosakan dari tekanan darah tinggi terhadap arteri dan jantung.
Keputusan ini didedahkan dalam satu kajian yang dibuat pakar kardiologi Dr
Manolis Kallistrato.

4.
Bagi yang suka tidur lewat malam akibat menonton perlawanan bola sepak,
melayari laman media sosial atau bermain permainan video/komputer, sedikit
nasihat: cuba tidur awal. Ini kerana kekurangan tidur boleh merosakkan sel-sel
badan terutama sel paru-paru, hati dan usus kecil. Tetapi sedikit masa yang
diperuntukkan untuk tidur sebentar boleh membantu badan pulih secara psikologi
tetapi juga membantu badan merawat sel-sel yang terjejas.

5.
Bagi yang berhasrat untuk kurus atau mendapatkan badan seperti ahli bina badan,
nasihat yang sama: tidur awal. Ini kerana jangka waktu tidur kita mempengaruhi
bilangan hormon testosteron dalam badan. Testosteron amat penting bukan saja
untuk membakar lemak tetapi juga untuk membina otot badan. Contoh jika anda
tidur empat jam sehari, kadar testosteron anda 60% sedikit berbanding orang
yang tidur lapan jam sehari.

6. Selain mengurangkan tekanan darah, tidur sebentar juga sebenarnya mengurangkan tekanan stres dan meningkatkan sistem imunisasi badan. Satu kajian yang dibuat  Journal of Clinical Endocrinology & Metabolism mendedahkan tidur sekejap selama 30 minit boleh menterbalikkan kesan hormon kepada badan sekiranya susah tidur malam atau tidur lewat malam.

Bila individu itu tidur selama 30 minit, ia akan memulihkan penanda neuroendokrin dan tahap imunisasi kembali ke tahap normal. Keadaan ini berlaku berikutan perubahan kepada tahan norepinefrin dalam badan. Sekiranya seseorang itu mengalami masalah kekurangan tidur, kadar norepinefrin meningkat sebanyak dua kali ganda. Sebaliknya, individu yang tidur sebentar tidak mengalami perubahan tahap norepinefrin walaupun mengalami masalah kekurangan tidur.

7.
Tidur sebentar bukan saja menambahbaik kesihatan kognitif dan mental tetapi
juga mengurangkan perasaan kecewa dan keliru seseorang itu.

Bukan sekali dua orang luar cuba mengubah persepsi negatif terhadap inemuri/tidur sebentar ini tetapi tidak berhasil. Tidak percaya? Sebuah bandar bernama Vechta di utara Jerman dikenali satu masa dahulu kerana membenarkan kakitangan awamnya tidur sebentar di siang hari dengan keputusan yang baik. Tetapi langkah Vechta ini masih dibayangi mitos tidur sebentar merupakan tanda kemalasan melampau dan memalukan si pelakunya.

Namun, itu tidak menghalang syarikat-syarikat seperti Apple, Google dan Nike menyediakan tempat tidur khas bagi kakitangan dan pekerja mereka tidur sebentar sebelum kembali bekerja. Dan dengan kemudahan di lapangan terbang, stesen keretapi/bas dan pejabat yang selesa, ia sebenarnya menggalakkan ramai orang melelapkan mata barang seketika sebelum meneruskan perjalanan, bekerja atau belajar.

Namun
hari ini, budaya inemuri diancam oleh satu objek yang menjadi kegilaan ramai:
telefon pintar. Di Jepun, inemuri dilihat dapat mewujudkan satu ruang privasi
di mana si pelaku tidak diganggu oleh sesiapa pun. Tetapi hari ini, privasi
boleh dicapai dengan telefon pintar. Malah negara-negara yang dikenali dengan
budaya tidur sebentarnya seperti Sepanyol dan Perancis menyaksikan ia semakin
merosot atas pelbagai faktor seperti kegilaan terhadap kopi dan waktu rehat
yang terlalu panjang.

Di
Eropah, waktu rehat sebegini bukan saja memanjangkan waktu bekerja  tetapi juga menyebabkan masa pekerja bersama
keluarga mereka terhad. Satu-satunya negara yang dilihat mempunyai budaya sama
seperti inemuri tetapi masih bertahan sehingga hari ini ialah China. Di China,
budaya tidur sebentar atau wu shuy semasa waktu rehat dianggap satu institusi
kebangsaan dan dianggap bukan satu kesalahan dalam masyarakat China. Malah, hak
untuk tidur sebentar ini dijamin dalam perlembagaan negara mereka.

Tatkala
negara-negara melihat inemuri bukanlah satu perkara yang buruk untuk produktiviti
pekerja, Jepun pula berusaha menambahbaik inemuri berdasarkan falsafah kaizen
mereka. Syarikat-syarikat dari gergasi sektor hinggalah syarikat baru memandang
berat kepentingan inemuri sehinggakan sanggup menyediakan satu bilik khas untuk
mereka tidur. Mitsubishi Estate misalnya bekerjasama dengan firma Neurospace
untuk program inemuri mereka untuk mengkaji kesannya dan mendapati ia boleh
meningkatkan fokus kepada pekerjaan dan meningkatkan motivasi mereka secara
keseluruhan.

Malah, peraturan pekerjaan Jepun menjadikan tidur sebentar selama 30 minit merupakan hak pekerja. Selain menambahbaik pengalaman inemuri, ada juga yang mengkaji corak tidur malam pekerja mereka dengan harapan dapat membantu mereka mendapatkan tidur yang berkualiti sekaligus menambahbaik produktiviti mereka.

Perunding tidur Nao Tomono berkata semasa satu seminar pada September 2018, “Insomnia bertambah buruk seiring dengan kewujudan telefon pintar. Sudah wujud keperluan untuk mengkaji semula tidur kerana masalah kekurangan tidur menjejaskan keupayaan pekerja bekerja secara efisien dari segi fizikal dan mental. Dan jika perkara ini dibiarkan begitu saja, ia boleh memberi kesan buruk kepada ekonomi negara.”

Jadi
jika anda hendak tidur sebentar, tidurlah barang lima minit atau paling lama
setengah jam. Hatta agama Islam sendiri menggalakkan tidur sebentar yang
dipanggil qailulah yang menjadi amalan Rasulullah s.a.w dan para salafus soleh
bagi membantu mereka berjaga dan beribadat pada pertengahan malam. Cuma,
janganlah sampai ke tahap berlebih-lebihan sehingga menjadi malas. Yang itu
memang minta simbahan air baldi dan seranah yang berpanjangan dari bos anda!

SUMBER

1. Rousseau, Bryant. (2016).  Napping in Public? In Japan, That’s a Sign of Diligence.  New York Times. https://www.nytimes.com/2016/12/16/world/what-in-the-world/japan-inemuri-public-sleeping.html

2. Kyodo. (2018). Need a nap at work? Some Japanese firms say that’s no problem and even have ‘strategic sleeping rooms’. South China Morning Post. https://www.scmp.com/news/asia/east-asia/article/2174263/strategic-sleeping-rooms-japanese-companies-are-urging-staff

3. Benedictus, Leo. (2015). The art of the urban nap: let’s lose the stigma of public snoozing. The Guardian. https://www.theguardian.com/cities/2015/jul/07/urban-nap-stigma-snoozing-stay-awake-work 4. Hollingworth, William. (2015).  U.K. warms to idea of Japanese-style office naps.  Japan Times. https://www.japantimes.co.jp/news/2015/06/18/national/u-k-warms-idea-japanese-style-office-naps/#.XKXaTlBfh1t


Boleh Tak Penganut Agama Lain Masuk Agama Yahudi?

Yahudi secara umumnya merujuk kepada kumpulan etnoagama (ethnoreligious) yang berasal daripada kaum Israil dari Timur Tengah. Selain berkongsi ras dan kumpulan genetik yang sama, dalam beberapa hal menunjukkan bahawa identiti Yahudi tidak terhad pada satu kaum kerana mana-mana bangsa selain Bani Israil boleh memeluk agama Yahudi dan akan diiktiraf sebagai Yahudi oleh Rabbi/Pendeta agama Yahudi.

Namun begitu, bagi bangsa selain Israil yang mahu memeluk agama Judaism atau Yahudi biasanya akan melalui beberapa ‘screening process’ yang ketat oleh Rabbi sebelum sah digelar sebagai Yahudi.

Kepelbagaian Kaum Dalam Kalangan Orang Yahudi

Boleh ke bangsa lain masuk agama Yahudi?

Sebagai contoh, Seorang wanita berdarah Korea dari Amerika Syarikat iaitu Angela Buchdahl merupakan salah seorang Rabbi dari Pusat Sinagog Manhattan dan satu-satunya Rabbi Asian-American yang pertama dari Reform synagogues rumah ibadat yang terbesar di Amerika Utara.

Selain itu terdapat seorang lagi Rabbi Yahudi dari kalangan komuniti Cina-Amerika seperti Jacqueline Mates-Muchin dari Temple Sinai di Oakland, California.

Kepelbagaian etnik dan bangsa dalam komuniti Yahudi antara 300-500,000 menunjukkan hampir setengah juta orang bukan Yahudi telah menjadi Yahudi – secara rasmi melalui penukaran atau secara tidak rasmi melalui akulturasi(proses asimilasi budaya) pada orang Yahudi dan budayanya.

Disebalik warna-warni kepelbagaian bangsa dalam komuniti Yahudi sebenarnya hal ini mendapat tentangan hebat daripada komuniti Rabbi Yahudi Ortodoks.

Majoriti Rabbi Ortodoks memberi tiga sebab penolakan terhadap dua orang Rabbi dari Temple Sinai dan Sinagog Manhantan.

Pertama, mereka tidak mahu menerima mana-mana wanita menjadi Rabbi. Kedua, mereka tidak mahu menerima mana-mana Rabbi aliran reformis sebagai Rabbi. Ketiga, mereka tidak mahu menerima aliran reformis memeluk agama Yahudi secara umum kerana aliran reformis sudah melanggar banyak peraturan fundamental Yahudi.

Segala aliran berbentuk reformis atau pembaharuan dalam ajaran Yahudi sangatlah ditentang keras oleh Yahudi ortodoks sebab mereka cuma mahu mengekalkan kawalan dan monopoli ke atas ‘kesucian’ agama Yahudi.

Yahudi yang tidak beragama atau yang anti-agama dianggap sebagai Yahudi Sekular atau cuma berbudaya Yahudi(cultural Jews), melainkan mereka memeluk agama lain.

Undang-undang Yahudi Ortodoks masih menganggap Yahudi yang tak beragama sebagai Yahudi walaupun telah murtad.

Hari ini dengan kemunculan aliran sinkretik baharu antara Yahudi dan Kristian seperti aliran ‘Messianic Jews’ atau ‘Jesus for Jews’, cabang yang dianggap ‘sesat’ ini sama sekali ditolak oleh sebahagian besar penganut Yahudi Ortodoks.

Jawapan kepada persoalan ‘apa itu Yahudi?’ ialah, memandangkan agama Yahudi dan Orang Yahudi saling berkait rapat. Sejarah orang Yahudi dibentuk melalui genetik, kepercayaan dan nilai-nilai murni.

Kajian genetik baru menunjukkan bagaimana selama berabad-abad ramai orang bukan Yahudi telah memasuki komuniti Yahudi dan lebih ramai juga komuniti asal Yahudi meninggalkan pegangan tersebut.

Adakah semua orang Yahudi hari ini benar-benar berketurunan Nabi Ya’kub dan 12 suku Bani Israil berdasarkan biologi orang Yahudi yang mendiami Timur Tengah 3,000 tahun dahulu?

Yahudi Dan Genetik

Jawapan kepada persoalan kedua tadi ialah ya dan tidak. Kenapa?

Analisis genetik menyokong rekod sejarah Yahudi dari Timur Tengah yang menetap di Afrika Utara semasa era Baharian Klasik atau Classical antiquity, mubaligh yahudi secara aktif giat melakukan kerja dakyah dan berkahwin dengan penduduk tempatan, dalam tempoh itu, proses perkahwinan antara Yahudi dengan penduduk tempatan(Afrika Utara) telah berlangsung selama lebih 2,000 tahun lalu membentuk populasi yang berbeza.

Kajian dari Kolej Perubatan Albert Einstein Universiti Yeshiva menemui bahawa Yahudi Afrika Utara memiliki biologi asas orang Yahudi walaupun mereka telah banyak bercampur dengan kumpulan genetik lain.

Maka tidak hairan kalau kebanyakan orang Yahudi dari lokasi geografi yang berbeza cenderung kelihatan serupa dengan penduduk majoriti tempatan selepas beberapa generasi.

Dalam analisis genetik sebelum ini menunjukkan bahawa Yahudi moden dari etnik Sephardic (Greek dan Turki), Ashkenazi (Eropah Timur) dan Mizrahi (Iran, Iraq dan Syria) yang berasal dari Eropah dan Timur Tengah saling berkaitan antara satu sama lain, dengan setiap kumpulan/etnik membentuk kelompoknya sendiri.

Secara umumnya tidak begitu mudah, banyak proses dan penilaian akan dibuat kalau ingin menukar ke agama Yahudi melainkan mempunyai pertalian darah dari segi keturunan atau mempunyai hubungan rapat dengan keluarga Yahudi, barulah ia boleh dipertimbangkan.

Sebagai contoh, seorang pelakon drama bersiri ‘The Walking Dead’, Lauren Cohan yang memegang watak sebagai ‘Maggie’ dalam TWD merupakan seorang Judaism convert sejak berumur 5 tahun dan beliau sudah melalui proses ritual Bat Mizvah kerana ibunya berkahwin dengan seorang lelaki yang berasal dari keluarga Yahudi.

Walaupun tidak mempunyai pertalian darah secara langsung, dengan memiliki hubungan rapat seperti bapa tirinya sudah cukup untuk diiktiraf sebagai Yahudi. Lauren menukar namanya kepada Lauran Cohan, Cohan/Cohen adalah nama tipikal Yahudi Eropah Timur.

Namun begitu, proses asimilasi kebudayaan atau penukaran agama secara paksaan telah berlaku sejak ribuan tahun lalu walaupun ia telah melanggar peraturan Yahudi pada zaman pertengahan tapi atas dasar politik, hal ini diketepikan oleh penguasa Yahudi ketika itu.


Tinginya Adab Murid Dan Guru Alam Melayu

Dalam bahasa Melayu, selain pelajar, siswa dan santeri, istilah yang masyhur bagi penuntut ilmu ialah murid. Istilah ‘murid’ ini diambil dari bahasa Arab.

Persoalannya mengapa istilah murid ini diambil pakai bagi merujuk kepada penuntut ilmu sedangkan perkataan sebenar dalam bahasa Arab bagi penuntut ilmu (pelajar) ialah thalib (طالب) dan tilmiz (تلميذ)?

Istilah murid dalam dunia Arab digunakan khusus untuk para pelajar dalam dunia sufi atau tasawuf. Perkataan murid (مريد) dalam bahasa Arab bermaksud orang yang menginginkan atau menghendaki (iaitu menginginkan jalan taqarub kepada Allah).

Maka perkataan murid dirujuk kepada pelajar secara umum di Alam Melayu kerana golongan yang membawa Islam ke Alam Melayu dan seterusnya menubuhkan institusi pendidikan adalah golongan ulama sufi.

Prof Azyumardi Azra menyebut:-

“Para pelajar di surau (pondok atau pesantren di Tanah Minang) dipanggil ‘murid’. Ia mencerminkan sifat semulajadi surau, di mana istilah murid adalah istilah sufi yang merujuk kepada pelajar baru dalam dunia terekat.”

Disebabkan para ulama sufi yang mendominasi institusi pendidikan di Alam Melayu zaman dulu, maka adab sangat dititik beratkan. Adab adalah ‘mata pelajaran’ yang utama dan pertama diterapkan sebelum mempelajari ilmu-ilmu yang lain.

Maka pelajar yang tiada adab tidak layak dipanggil murid kerana mustahil orang yang tiada adab itu dapat menemui jalan taqarub ilallah (jalan mendekatkan diri dengan Allah). Bayangkan, Melayu yang secara adat sudah pun dididik dengan adab, apabila masuk sekolah atau tempat pengajian (pondok, pesantren, meunesah atau surau) ditekankan lagi dengan adab. Maka tidak hairanlah jika Tun Seri Lanang menukilkan bahawa Sultan Mahmud Syah berjalan kaki dan penuh adab apabila hendak berguru ke rumah Kadi Maulana Yusuf.

Hari ini ramai dari kalangan murid dan bekas murid sudah hilang adab terutamanya pada guru. Perkataan murid hanya tinggal sekadar perkataan sahaja. Maksud sebenar murid tidak lagi dihayati. Adakah silap pada sistem pendidikan?


Bagaimana Akhirnya Al Capone Kantoi Juga?

Rabu, 8 November 1939; si ayah meninggalkan pejabat dengan pi.stol semi-automatik .32-kaliber buatan Sepanyol tersisip di pinggang. Satu tabiat yang luar biasa kerana sebelum ini dia tidak pernah membawa sebarang senjata apabila ke mana-mana. Namun pada hari itu, dia bagaikan dapat menghidu geruh yang sedang menanti. Kereta jenis coupe buatan Lincoln dipandu keluar dari perkarangan Sportsman’s Park menuju ke destinasi yang hanya diketahui pemandunya sahaja.

Sejurus tiba di persimpangan Ogden dan Rockwell, sebuah kereta sedan menghampiri kereta mewah berwarna hitam itu dari arah belakang. Kedua-dua buah kereta berhenti di depan lampu isyarat dalam posisi bersebelahan di antara satu sama lain. Tanpa sebarang amaran, penumpang di kereta sebelah mengeluarkan pi.stol dan mengacukan tepat ke arah sasaran.

Ba.ng! Ba.ng! Bertalu-talu te.mba.kan dilepaskan ke arah pemandu kereta Lincoln. Lelaki itu terbu.n.uh serta-merta tanpa sempat menggunakan p.istol yang dibawa. T.emba.kan tersebut mengakibatkan keretanya hilang kawalan lalu terbabas merempuh lampu jalan. Kereta yang membawa pemb.un.uh dan rakan subahat memecut laju, lesap seperti lipas kudung di celah-celah lorong bangunan.

Begitulah kesudahan riwayat seorang lelaki yang beberapa tahun sebelum itu tidak pernah khuatir akan keselamatan diri, kerana beliau adalah Edward Joseph O’hare atau ‘Easy Eddie’, peguam kesayangan Al Capone.

Di Chicago, siapa yang tidak kenal akan Al Capone, mafia yang hidup bagaikan raja hasil daripada kemewahan empayar d.a.dah, pe.rju.dian, pel.acur.an hinggalah penyeludupan. Al Capone juga tersohor dengan sikap tiada perikemanusiaan terhadap sesiapa yang cuba mengancam periuk nasinya. Ramai yang mati akibat kez.alim.an Al Capone apabila mereka cuba menyaingi perniagaan samseng itu atau membuat laporan tentang salah lakunya kepada pihak berkuasa. Namun setiap kali Al Capone diheret ke mahkamah, petualang itu dibebaskan daripada tuduhan walaupun mempunyai bukti kukuh.

Kehebatan Al Capone melepaskan diri daripada hukuman, tidak lain dan tidak bukan adalah dengan kelicikan Eddie yang mahir tentang selok-belok perundangan dan bijak memanipulasi kelemahan sistem sedia ada. Dia turut bertindak sebagai wakil Al Capone untuk merasuah hakim, juri, polis dan pelbagai individu supaya berpihak kepada mereka apabila diperlukan.

Bertahun-tahun Eddie bersekutu melindungi Al Capone dan kegiatan jenayahnya daripada diganggu gugat oleh sesiapa pun. Kejahatan Al Capone berleluasa seperti tiada penamat kerana didukung peguam seperti Eddie yang sanggup menjual prinsip demi habuan material. Sebagai tanda penghargaan, Al Capone membayar imbuhan lumayan di atas perkhidmatan cemerlang peguam peribadinya. Hubungan erat Eddie dengan Al Capone membolehkan Eddie menikmati kehidupan yang setaraf seperti Al Capone.

Keadaan berubah apabila Al Capone menghadapi pertuduhan lari daripada membayar cukai dan kerajaan Amerika Syarikat memerlukan saksi yang boleh membantu mereka untuk menyabitkan tuduhan. Kunci bagi menyabitkan Al Capone terhadap dakwaan adalah melalui rekod pendapatannya dan Eddie merupakan individu yang telah memecahkan kod rahsia yang digunakan dalam lejar akaun perniagaan Al Capone. Pada permulaan perbicaraan kes Al Capone, Eddie membocorkan maklumat bahawa Al Capone telah mengatur juri yang bakal menyokongnya.

Ekoran tip yang diterima, hakim menukar juri yang dimaksudkan kepada kes berlainan sebelum perbicaraan Al Capone bermula. Al Capone didapati bersalah dan dikenakan hukuman penjara selama 11 tahun di Penjara Alcatraz, tambahan 6 bulan penjara kerana kesalahan menghina mahkamah. Dia juga didenda sebanyak 50,000 dolar US dan dikenakan 7,692 dolar US sebagai kos mahkamah dengan tambahan 215,000 dolar US termasuk faedah bagi cukai yang tertangguh.

Seminggu sebelum Al Capone dibebaskan pada November 1939, Eddie menemui ajalnya walaupun tiada bukti dapat mengaitkan Al Capone dengan pemb.unu.han tersebut. Persoalan yang selalu dibincangkan oleh masyarakat ialah, apakah punca yang menyebabkan Eddie berpaling tadah? Banyak spekulasi mengatakan Eddie bersetuju menjadi saksi kerajaan menentang Al Capone adalah kerana anaknya. Walaupun Eddie seorang peguam bermoral rendah, beliau sangat sayangkan tiga orang anaknya terutama anak lelaki tunggal yang  bernama Edward.

Naluri kebapaan Eddie mahukan Edward yang mesra dengan nama timangan ‘Butch’ membesar di luar pengaruh kongsi gelap. Eddie juga mula merasa bertanggungjawab untuk meninggalkan tauladan serta nama baik kepada anak-anaknya. Beliau tidak mahu anak-anak dan cucu cicitnya dikenali sebagai keturunan peguam yang bersekongkol dengan penjenayah terkutuk.

Dalam masa yang sama, Butch berminat untuk melanjutkan pengajian ke Akademi Naval US Annapolis dan syarat kemasukan adalah perlu mendapat ‘lampu hijau’ daripada wakil pegawai kanan akademi di Kongres AS. Cita-cita anaknya bakal terhalang jika beliau terus bekerja dengan Al Capone, kerana Eddie telah termasuk dalam senarai individu di bawah pemerhatian kerajaan.

Bila-bila masa sahaja Eddie boleh ditangkap dan didakwa atas penglibatannya dengan pelbagai aktiviti haram Al Capone. Lalu, Eddie menghubungi wartawan bernama John Rogers yang mengaturkan pertemuan dengan pendakwaraya, jabatan cukai AS iaitu Internal Revenue Service (IRS) dan Kongres AS bagi membuat rancangan menangkap Al Capone. Maka termaktublah dalam lembaran sejarah Amerika Syarikat, tumpasnya ‘Scarface’ Al Capone yang selama ini bagaikan halimunan yang tidak boleh disentuh.

Keputusan Eddie menggadaikan nyawa menentang Al Capone tidak sia-sia kerana Butch berjaya menamatkan latihan di Akademi Naval US Annapolis sebagai pegawai muda. Ternyata pengorbanan bapanya mempengaruhi peribadi Butch sebagai lelaki dan pegawai tentera yang berkaliber lagi berintegriti. Sama ada takdir atau kebetulan, seperti mendiang bapanya Butch telah melakar nama dalam sejarah penting Amerika Syarikat.

Dua bulan selepas Jepun meny.era.ng Pearl Harbour pada tahun 1942, Butch yang bergelar Leftenan Muda Udara ditugaskan mengawasi perairan Kepulauan Gilbert di wilayah Pasifik. Sewaktu beliau terbang membuat rondaan, 9 pesawat pengeb.o.m Jepun dikesan menghampiri markas tentera AS iaitu kapal pengangkut USS Lexington yang dalam perjalanan ke Papua New Guinea. Bagi mempertahankan markasnya daripada dib.o.m, Butch membuat tindakan pantas iaitu terbang meluru ke arah 9 kapal terbang musuh walaupun pesawatnya hampir kehabisan minyak dan kekurangan peluru.

Pengeb.o.m Jepun yang pada permulaan muncul dalam formasi V tersentak dengan strategi spontan Butch lantas terbang bertempiaran. Formasi yang terpecah memberi peluang kepada Butch untuk menembak musuh-musuhnya dari arah yang tidak dijangka sama sekali.

Sebagai anak kepada lelaki yang pernah menjadi peguam mafia, Butch tahu segala-galanya mengenai senjata api dan mahir menggunakannya dalam apa jua situasi. Berbekalkan empat biji senapang mesingan dengan 450 pusingan t.emb.akan setiap satunya, Butch berjaya menembak jatuh 5 kapal terbang pengeb.o.m sebelum rakan skuadron yang lain datang membantu. Keberanian Butch dalam pertempuran sengit tersebut mendapat pengiktirafan dengan kenaikan pangkat sebagai Leftenan Komander dan menerima pingat ‘Medal of Honor’.

Sayangnya Butch tidak dapat menikmati kenaikan pangkat lebih lama apabila beliau hilang dalam misi terakhir pada 26 November 1943. Pesawat pengeb.o.m Jepun yang pernah men.yera.ng hendap jet pejuang Butch dan membenamkan ia ke dasar lautan Pasifik. Mayat Butch serta bangkai pesawatnya tidak pernah ditemui dan beliau diisytiharkan hilang dalam tugas. Enam tahun selepas kehilangan Butch, namanya diabadikan pada sebuah lapangan terbang di tempat beliau membesar, iaitu Lapangan Terbang Antarabangsa O’hare.

Tanpa keberanian Eddie, Al Capone mungkin akan terus bermaharajalela membuat onar di Chicago. Tanpa keberanian Butch, mungkin dua ribu nyawa rakan sepasukan yang berada di atas kapal Lexington melayang sebelum tiba waktunya. Si bapa mati dite.mb.ak ketika berumur 46 tahun, manakala si anak gugur di medan perang pada usia 29 tahun. Ternyata, keberanian boleh menjadi legasi yang diturunkan kepada anak cucu. Bak kata pepatah Melayu, bapa borek anak rintik.

RUJUKAN

Blades, John. (1997, February 19). The Top Gun Who Was O’hare.

Davis, John W. III. (2017, June 7). The M.urde.r of Al Capone’s Lawyer was Only Half the Story!


Mengenalpasti Keadaan Kucing Melalui Raut Wajahnya

Orang kata mata adalah tingkap kepada jiwa. Sebuah kajian menyatakan bahawa ungkapan itu juga turut terpakai ke atas kucing. Charles Darwin mempunyai minat bagaimana haiwan berkomunikasi melalu raut wajahnya dan bagaimana spesis-spesis lain meluahkan perasaan melalui wajah.

Kajian mengenai komunikasi haiwan daripada raut wajahnya masih baru dijalankan secara sistematik untuk memahami bagaimana raut wajah dapat memberitahu kita tentang suatu niat ataupun perasaan haiwan secara spesifik. Kebanyakan kajian yang telah dibuat fokus untuk memahami bagaimana raut wajah haiwan apabila mereka dalam keadaan sakit menggunakan skala gerenyot (grimace). Skala gerenyot terdiri daripada imej bersiri yang menunjukkan bagaimana ekspresi wajah berubah apabila haiwan tidak menghadapi kesakitan, menghadapi kesakitan secara sederhana dan menghadapi kesakitan yang teruk.

Kajian ini telah pun menggunakan tikus sebagai bahan terawal mereka. Kemudian, skala itu digunakan ke atas haiwan domestik lain seperti kuda, rabit, memerang, anak babi, kambing biri-biri dan kucing. Menariknya, raut wajah setiap haiwan ini akan berubah dalam bentuk raut wajah yang sama apabila dalam keadaan sakit. Contohnya, mata mereka akan menjadi juling. Terdapat tekanan pada hidung, mulut dan pipi mereka. Telinga mereka pula akan rata ke bawah dan ke belakang.

Walaupun penemuan ini dapat membantu kita untuk memahami dunia haiwan, kita masih lagi jauh untuk menguasai apa yang dipanggil sebagai “cincin Raja Solomon” iaitu kebolehan bercakap dengan haiwan.

Salah satu daripada batas kita untuk memahami ekspresi haiwan ialah kita cenderung membuat penentuan luar (extrapolate) daripada raut wajah manusia walaupun haiwan biasanya mempunyai otot wajah yang berbeza dan menggunakan cara yang berbeza kepada manusia.

Terdapat juga isu yang timbul apabila kita cuba untuk mengenalpasti ekspresi yang sama melalui bentuk wajah yang berbeza. Sebagai contoh, kucing Parsi yang rata dan bulat sangat berbeza dengan kucing siam yang bertelinga besar dan berhidung mancung. Sesetengah haiwan, terutamanya kucing sangat berahsia. Nenek moyang kucing yang paling terdekat hidup bersendiri dan berpotensi menjadi mangsa kepada mamalia yang lebih besar. Maka, mereka cenderung tidak mahu menunjukkan sama ada mereka dalam keadaan sakit ataupun umumnya berasa tidak selesa. Banyak kucing tiba-tiba menjadi senyap, berlalu pergi dan bersembunyi ataupun terus sahaja hidup dalam keadaan normal. Ekspresi mereka sangat tidak ketara dan sukar bagi manusia untuk mengenalpasti.

Atas faktor-faktor ini, telah timbulnya minat kajian dalam menggunakan pembelajaran mesin (machine learning) untuk mengautomasi proses analisis ekspresi wajah manusia dan haiwan. Mesin akan mengurangkan bias dan lebih spesifik dalam menentukan sistem wajah haiwan. Daripada mesin ini, kita dapat mengenalpasti apabila kucing sakit, ia akan;

Walaupun raut wajah ini jelas pada kucing individu, dalam populasi besar, ekspresi ini agak halus dan sukar dikesan. Mungkin disebabkan kepelbagaian rupa daripada bentuk muka kucing yang berbeza. Dalam situasi seharian seperti kucing di klinik vet, kadangkala kita boleh terlepas pandang dengan ekspresi kesakitan yang dialami oleh kucing, terutamanya apabila pegawai vet tidak menyedari bagaimana raut wajah kucing apabila dalam keadaan normal. Berita baiknya ialah, tuan kucing dapat mengesan perubahan halus ini lebih baik dan pada suatu hari nanti kita berhadap telah ada aplikasi untuk membantu kita menentukan sama ada kucing kita berada dalam keadaan sakit ataupun tidak.

RUJUKAN:


Imam Abu al-Hasan al-Asy’ari: Penyelamat Akidah Umat Islam

Hari ini, majoriti umat Islam di seluruh dunia mendukung fahaman Ahli Sunnah Waljamaah, berakidahkan Asy’ariyah. Tetapi semua itu tidak akan berlaku tanpa jasa seorang ulama besar bernama Imam Abu Hasan al-Ash’ari rahimahullah.

Imam Abu Hasan atau nama sebenarnya Abū al-Ḥasan Alī ibn Ismāīl ibn Isḥak al-Ash’ari dilahirkan di Basrah pada 260 Hijrah bersamaan 873/874 Masihi. Beliau lahir semasa era khalifah al-Mu’tamid dari Bani Abbasiyyah. Abu Hasan bukan sebarang orang kerana beliau merupakan keturunan sahabat Nabi s.a.w yang mulia, Abu Musa al-Ash’ari r.a.

Semasa kecilnya, beliau tidak berpeluang mendapat kasih sayang bapanya, Ismail bin Ishak yang telah pergi menghadap Ilahi. Tetapi dalam wasiatnya, dia meminta agar puteranya itu diajar dalam ilmu hadis oleh Sheikh Zakaria al-Saji rahimahullah. Sheikh Zakaria dianggap tokoh ulung dalam ilmu hadis dan merupakan anak murid kepada Imam Ahmad bin Hanbal rahimahullah. Selain beliau, Imam Abu Hasan turut berguru dengan Abu Khalaf al-Jahmi, Abu Sahl bin Sarh, Muhammad bin Ya’qub al-Muqri’ dan Abdurrahman bin Khalaf al-Bashri,

Tidak ramai tahu sebelum menjadi pendukung utama Ahli Sunnah Waljamaah, beliau merupakan pendukung fahaman Muktazilah. Ini disebabkan oleh bapa tirinya yang juga seorang ulama Muktazilah terkenal bernama Ali al-Juba’i. Justeru, tidak hairanlah beliau banyak berguru dan berdiskusi dengan figura-figura Muktazilah pada ketika itu.

Tetapi semua itu berubah apabila Imam Abu Hasan berdepan jalan buntu bila mendepani satu permasalahan akidah. Mengikut riwayat Ibnu al-Sakir dalam kitabnya Tabyin Kadhib al-Muftari fima Nusiba ila al-Imam Abu’l Hasan al- Ash’ari, beliau bermimpi berjumpa Rasulullah s.a.w sebanyak tiga kali pada bulan Ramadan.

Pada kali pertama, selepas mendengar persoalan yang diajukan oleh Imam Abu Hasan, baginda hanya menjawab, “Ikutilah sunnahku.” Selepas 10 hari, beliau sekali lagi bermimpi berjumpa dengan Rasulullah yang mengungkapkan kalimah sama. Pada 10 hari terakhir Ramadan, Imam Abu Hasan sekali lagi bermimpi berjumpa baginda di mana baginda menasihatinya untuk tidak menolak ilmu kalam dan mengikuti apa yang datang daripada baginda.

Ini membantu beliau menyelesaikan permasalahan akidah yang dinyatakan dengan membandingkan permasalahan-permasalahan ini dengan dalil-dalil al-Quran dan hadis Rasulullah s.a.w. Sejak itulah, Imam Abu Hasan menetapkan pendirian untuk menolak semua ajaran ekstrem yang wujud ketika itu termasuk Muktazilah dan mendukung sunnah baginda.

Dan sebagai manifestasi penolakan beliau terhadap ajaran Muktazilah, Imam Abu Hasan membuat satu ucapan di mimbar selepas 15 hari mimpi terakhirnya berjumpa baginda. Dalam ucapannya, beliau menyifatkan fahaman Muktazilah sebagai menyimpang selepas mendapat petunjuk daripada-Nya. Lantas, mulai hari itu, Imam Abu Hasan mengisytiharkan keluar daripada Muktazilah dan kembali mendukung ajaran Ahli Sunnah.

Sejak hari itu, beliau berusaha membimbing umat Islam untuk keluar daripada elemen ekstrem fahaman-fahaman seperti Syiah, Muktazilah dan Qadariyah. Misalnya, dalam ilmu hadis, Imam Abu Hasan mengarang satu kitab khusus untuk mematahkan semua hujah Muktazilah yang dibawa Ibnu Rawandi terhadap hadis-hadis Rasulullah s.a.w. Antara kitab yang dikarang beliau ialah Kitab al-Mukhtazin (kitab tafsir al-Quran), al-Ijtihad dan al-Qiyas (kitab fiqh).

Begitupun, wujud perselisihan dalam kalangan ulama tentang jumlah sebenar manuskrip yang dihasilkan Imam Abu Hasan. Mengikut al-Sakir, beliau percaya ulama besar Ahli Sunnah Waljamaah itu menghasilkan 90 buah kitab dari pelbagai disiplin ilmu. Tetapi menurut Ibnu Hazm, Ibnu Katsir dan Ibnu Imad al-Hambali, beliau hanya menghasilkan 55 buah manuskrip. Sementara Imam Tajuddin al-Subki pula berpandangan Imam Abu Hasan hanya menghasilkan 21 buah kitab.

Di sebalik perbezaan pendapat tentang bilangan sebenar manuskrip beliau, ramai memuji ketegasannya mempertahankan Ahli Sunnah Waljamaah daripada se.ra.ngan liar pendukung fahaman seperti Muktazilah dan Syiah. Imam as-Subki melihat dakwaan Imam Abu Hasan membawa bidaah dari segi pemikiran atau mazhab baru sebagai mengarut. Sebaliknya, beliau hanya menegakkan kembali mazhab para ulama terdahulu dan memelihara manhaj yang dibawa oleh para sahabat Nabi s.a.w.

Imam Abu Hasan kembali ke rahmatullah pada tahun 324 Hijrah bersamaan 935/936 Masihi. Sebelum kembali menghadap Ilahi, beliau memanggil temannya bernama Shamsuddin al-Zahabi di mana beliau bersaksi bahawa beliau tidak pernah mengkafirkan seorang pun umat Islam. Ia juga merupakan wasiat Imam Abu Hasan kepada umat Islam agar tidak saling melabel kafir antara satu sama lain.

RUJUKAN

al-Fayyadl, M.T. (2020, 19 Jun). Biografi Imam Abu al-Hasan al-Asy’ari, Sang Penyelamat Umat. NU Online.


Krishnadevaraya: Raja Yang Membawa Vijayanegara Menuju Kegemilangan

Dua dekad memerintah Empayar Vijayanagara sudah memadai untuk Krishnadevaraya memahat namanya sebagai salah seorang raja berpengaruh di rantau India.

Kempen-kempen ket3nt3raan yang dipimpin beliau berhasil meluaskan sempadan empayar dan menjamin kekuasaannya, sambil keprihatinannya terhadap bidang seni dan pembinaan monumental pula secara efektif mempengaruhi tamadun-tamadun sekitar.

Kemahirannya dalam berdiplomasi juga banyak menyumbang dalam memasyhurkan namanya, khususnya menerusi interaksinya dengan Portugis yang mula bertapak di sub-benua tersebut.

MENGEPALAI PASUKAN T3NT3RA

Krishnadevaraya (Sri Krishnadevaraya) dilahirkan sebagai kerabat Dinasti Tuluva, dinasti ketiga yang memerintah Empayar Vijayanagara. Empayar ini terletak di bahagian selatan India dan berpangkalan di Dataran Deccan.

Krishnadevaraya ditabalkan sebagai raja ketiga dari Dinasti Tuluva pada tahun 1509, dengan menggantikan kedudukan abang tirinya, Viranarasimharaya. Semasa mula memegang takhta, Empayar Vijayanagara belum mencapai kedudukan sebagai kuasa serantau dan terpaksa mempertahankan diri dari s3r4ngan kerajaan-kerajaan jiran. Oleh kerana itu, pemerintahan awal Krishnadevaraya diwarnai dengan konflik-konflik ket3nt3raan.

Pada mulanya, beliau menumpukan kekuatan kepada sultan-sultan Deccan yang kerapkali mencer0b0h sempadan empayar. Pada tahun sama beliau dimahkotakan, sultan Bijapur ditundukkan di Diwani setelahmana Bidar, Gulbarga, dan Bijapur terlebih dahulu menjadi m4ngs4 Krishnadevaraya.

Kemudian, tumpuannya dicurahkan pula kepada raja-raja Reddy dari Kondavidu, raja-raja Velama dari Bhuvanagiri, dan Ummatur, yang masing-masing merupakan raja bawahan Empayar Vijayanagara.

Dari semasa ke semasa, mereka melakukan pemb3r0ntakan sekaligus meng4nc4m kestabilan empayar. Maka, Krishnadevaraya bertekad mahu menundukkan mereka. Ummatur, misalnya, dip3r4ngi dan ditewaskan di tebing sungai Kaveri.

Beliau juga sempat memerangi raja-raja Gajapati dari Orissa, dengan melibatkan lima buah kempen ket3nt3raan secara keseluruhan. Setelah berakhir kempen kelima, raja Gajapati menyerahkan puterinya, Jaganmohini untuk dikahwini oleh Krishnadevaraya sekaligus menjadi ratunya yang ketiga.

HUBUNGAN DENGAN PORTUGIS

Nama Krishnadevaraya tidak hanya masyhur sebagai pahlawan terbilang, tetapi juga sebagai raja yang mahir berdiplomasi. Pada era pemerintahannya, pantai barat India menerima kehadiran Portugis.

Hubungan baik antara Vijayanagara dan kuasa Eropah itu dijalinkan dan Krishnadevaraya sendiri menggalakkan aktiviti perdagangan dua hala, khususnya apabila Goa diambil oleh Portugis sebagai pangkalan mereka di sub-benua itu pada tahun 1510.

Menerusi hubungan perdagangan ini, Krishnadevaraya meraih akses kepada bekalan senjata api dan kuda-kuda Arab sekaligus meningkatkan lagi keampuhan pasukan t3nt3ranya. Lebih daripada itu, beliau turut memanfaatkan kepakaran jurutera-jurutera Portugis dalam menambah baik sistem bekalan air di ibu kotanya, Vijayanagara.

SUMBANGANNYA DALAM SASTERA DAN SENI BINA

Krishnadevaraya turut memahat namanya dalam lembaran sejarah dengan membina banyak bangunan monumental. Antara kuil-kuil yang dibangunkan oleh beliau adalah Kuil Hazara Rama dan Kuil Vittalaswami, yang masing-masing terletak di ibu kota empayar.

Selain membina kuil, Krishnadevaraya juga banyak memberikan sumbangan. Misalnya, beliau pernah menghadiahkan sebilah pedang emas bertatah permata dan sebentuk mahkota bertatah berlian kepada Kuil Venkateswara yang terletak di Tirumala.

Lebih daripada itu, Krishnadevaraya turut dikreditkan sebagai pengasas kota Nagalapuram yang dibangunkan sebagai dedikasi untuk ibundanya. Tidak hanya membina bangunan-bangunan monumental, Krishnadevaraya juga memelihara kesenian, khususnya hasil-hasil sastera seperti puisi dari berbagai bahasa, termasuklah Sanskrit, Telugu, Tamil, dan Kannada hinggakan era pemerintahannya turut dicanangkan sebagai ‘zaman keemasan sastera Telugu’.

BERAKHIRNYA HARI-HARI GEMILANG VIJAYANAGARA

Walaupun pemerintahannya berlangsung gemilang, penamat riwayat Krishnadevaraya agak menghibakan. Pada tahun 1524, beliau melantik puteranya yang berusia 6 tahun, iaitu Tirumalaraya, sebagai putera mahkota.

Namun memasuki tahun berikutnya, putera itu m4t1 akibat dir4cvn. Perdana menteri kepercayaannya, Timmarusu, disyaki terlibat dalam pembvnuhan tersebut dan sebagai hukvman, beliau dibvtakan.

Lima tahun kemudian, iaitu pada 1529, Krishnadevaraya g3r1ng lalu m4ngk4t dan takhtanya diambil-alih oleh adik tirinya, Achyutadevaraya. Dengan demikian, hari-hari gemilang Empayar Vijayanagara pun meniti pengakhirannya.

RUJUKAN:

Wu Mingren. (29 Jun 2018). Krishnadevaraya: The Kingly Diplomat, Patron of the Arts and a Military Force. Ancient Origins. https://www.ancient-origins.net/history-famous-people/krishnadevaraya-kingly-diplomat-patron-arts-military-0010286


Pertandingan Fighting Game Terbesar Dunia

Tiada pertandingan esport yang seperti EVO atau Evolution Series Championship. Setakat ini, EVO adalah pertandingan fighting game yang paling besar di dunia dengan beberapa permainan video yang dipertandingkan. Jika ada perbandingan, EVO seperti acara Olimpik atau Super Bowl bagi fighting game. Penyertaan pemain sentiasa mencapai ribuan nama dari pelbagai negara dan latar belakang, didominasi oleh pemain Amerika Syarikat, Korea Selatan, dan pastinya Jepun. Namun siapa sangka acara EVO yang besar dan gemilang sekarang bermula dari pertandingan kecil-kecilan.

Sekitar 90-an di
Amerika Syarikat, kebanyakan pemain fighting game berkumpul di pusat arked.
Mereka bersaing untuk membuktikan siapa lebih hebat dalam arked Street Fighter,
permainan video yang menjadi ikutan mana-mana fighting game hingga hari ini.
Meskipun komuniti fighting game dilihat gah dan kukuh, persaingan dan
perlawanan hanya berlaku secara setempat (local), tidak terjangkau untuk
bersaing dengan pemain dari daerah lain, apatah lagi dari luar negara. Ketika
itu tiada wang hadiah, tiada trofi dan tidak wujud lagi perkataan “gamer
profesional”.

Pada tahun 1996,
pertandingan Battle by the Bay dianjurkan oleh Joey Cuellar, Tom Channon, dan
Seth Killian yang melibatkan beberapa pemain terbaik dari kawasan Chicago, New
York, dan California. Ketika itu Internet yang masih baru memainkan peranan
penting untuk menyebarkan berita dan mengiklankan cabaran buat pemain arked
tegar. Battle by the Bay diadakan di Sunnyvalle, California dan game yang
dipertandingkan ialah Super Street Fighter 2 dan Street Fighter Alpha 2. Berapa
banyak penyertaan pemain untuk Battle of the Bay? 40 orang.

Selepas Battle of the Bay, muncul pula pertandingan B4 Championship dan B5 yang menerima penyertaan pemain dari Jepun, tempat asal game Street Fighter itu sendiri. Pertandingan B5 masih lagi berlangsung di pusat arked. Namun suasana arked tidak kekal lama. Makin banyak arked ditutup.

Untuk mempertahankan
semangat dan suasana arked, wujudlah EVO pada tahun 2002 di Universiti
California, Los Angeles. Ada beberapa cadangan sebelum nama EVO dipilih: APEX,
Riot Zone, dan Fightcon. Dengan penyertaan yang semakin bertambah, sedang mesin
arked yang disewa penganjur hanya cukup untuk pertandingan dan tiada untuk
free-play, di sinilah format Top 8 dan grand final dibawa ke hari Ahad.
Baiklah, sejarah tentang EVO habis di sini.

Detik paling hype
dalam EVO

Tahun 2004 – 2007  adalah era gelap fighting game, namun era
gelap itu juga menghasilkan detik paling diingati dalam sejarah esports dan
competitive gaming. Tahun 2004, Justin Wong dari Amerika bertembung dengan
seteru tegarnya, Daigo Umehara dalam loser’s final bagi game Street Fighter 3
Third Strike. Detik itu dikenali sebagai EVO Moment 37.

Justin Wong ketika itu dengan karakternya Chun Li mengaktifkan super
move untuk terus menghabiskan health bar karakter Ken Master oleh Daigo. Daigo
tahu dia sedang diasak dan pilihannya terhad. Tahan (block) serangan super Chun
Li dan habis HP akibat chip damage, atau menepis (parry) satu persatu frame
serangan Chun Li. Tersilap parry satu frame sahaja, Daigo akan terus kalah.
Tetapi, ajaibnya Daigo parry satu persatu serangan super Chun Li dan Daigo
menyerang balas dengan serangan super Ken, mengalahkan Justin Wong.

Detik EVO itu
merevolusikan suasana komuniti fighting game dan menyemarakkan kembali rasa
teruja peminat FGC, betapa hebatnya skill pemain ketika diasak bertalu -talu.
Sehingga kini, Daigo dan Justin masih lagi aktif  dalam pertandingan fighting game dan menjadi
lagenda FGC dan EVO.

Keunikan EVO

Berbeza dengan pertandingan esport lain, penyertaan untuk bertanding terbuka kepada semua. Dan dalam setiap pool perlawanan, senario pemain baru berada dalam pool yang sama dengan juara bertahan adalah perkara biasa. Dan tidak mustahil juga pemain yang tidak dikenali tiba-tiba sahaja menyingkirkan pemain profesional ternama ke loser bracket atau menang 3 set game ke atas pemain pro berkenaan. Jenama EVO yang makin terkenal juga membolehkan syarikat Capcom, yang menghasilkan Street Fighter dan Marvel vs Capcom menjalinkan kerjasama dengan EVO dan mnedapat tajaan dari jenama-jenama terkemuka dunia. Selepas 2008, terbitnya game Street Fighter 4 yang memberi nafas baru kepada suasan fighting game, EVO juga berkembang selepas beberapa tahun bertahan dalam zaman gelap fighting game.

Mungkin ada yang
mempertikaikan bahawa tarikan EVO ini tidaklah sehebat mana, dengan hadiahnya
tidak begitu lumayan berbanding acara esport DoTA atau League of Legends. Apa
yang manariknya adalah emosi, fokus dan kemahiran yang dipamerkan pemain untuk
menang sangat mengujakan. Mereka menang kerana kemahiran yang tinggi, adaptasi
yang tidak masuk akal, dan tiada faktor luar mempengaruhi keputusan akhir
perlawanan. Tiada nasib atau rakan sepasukan yang boleh dipersalahkan jika
kalah.

BACAAN LANJUT:

1. theScore esports, the  Story of EVO: Part 1, https://www.youtube.com/watch?v=qppcyLgFuK0, Ogos 2018.

2.  usgamer.net, The Oral History of EVO: The
Story of the World’s Largest Fighting Game Tournament,  Julai 2017.